text:
November 15th, 2021
Awendia tur hende tin un telefon cu camara den man y ta saca potret y filma bai gol. Hera un hende slip dal abou, mayoria hende ta core saca un pic of filma e caida en bes di saca un man yuda e pober cu probablemente a haya mal sla benta na suela. Awor tambe nos por wak aki aya borchi cu ta prohibi pa uza telefon of mas leu ainda, ta pretende di prohibi pa filma. Esaki por?
Derecho
Nos constitucion y tratadonan internacional ta protege e libertad di expresion, of e asina yama, libertad di acumula informacion. Pa e medionan di prensa esaki ta cay bou di e libertad di prensa. Ban sali for di e punto di bista cu, a base di esaki, bo tin derecho di saca potret, graba Tik Tok, bay “live” riba bo Facebook, etc. na momento cu bo tin un camara den bo man y bo ta riba sea un caminda publico (openbare weg) of un area publico (openbare ruimte). Den e areanan ey e derecho ta casi ilimita, a menos cu por ehempel, e ta stroba orden publico. Un ehempel di esaki ta cu mi ta para filma na un incidente y mi ta stroba polis di haci su trabou. Awor riba un area of caminda publico esunnan cu ta eynan ta consciente di esaki y como tal no tin un expectativa di privacidad. Bo kier privacidad, keda bo cas. Facil!
Limitacion?
Tur derecho tin un limitacion. E limitacion aki, un persona por tin, a base di su derecho di potret (portretrecht). Esaki ta bisa cu pa uzo di mi imagen, mi mester duna permiso. Awel, esaki no ta bay mes leu kisas cu bo ta kere. Bo no por bay jump cu bo roadpiece den carnaval na grandi, den un evento publico, riba caminda publico anto verwacht cu ningun hende mag saca of publica bo potret sin permiso. Awor si bo ta na bo cas anto nan saca bo potret cu un drone of un zoom lens anto bis abo cu nan ta bay public’e, bo por bisa “no” pero e chens ta grandi cu e lo wordo publica toch sin cu bo por haci mucho. Si bo por demostra daño sufri, en concreto, e ora si bo por tin un chens cu esey. Awor ta diferente si nan saca potret sin permiso di un persona conoci of un artista y bay comercialisa e potret ey sin permiso. Den un area cera cu no ta un area publico e derecho pa filma ta depende si tin un motibo suficiente pisa pa haci esaki. Kisas djis pa pret no pero pa raporta un incidente como un medio di prensa, si.
E badge
Awor maginabo bo ta miembro di prensa of un ciudadano normal y algo pasa riba caminda publico of area publico manera dilanti aeropuerto. Bo ta cuminsa filma of bay “live” anto un security guard di airport ta bin bisa bo cu bo mester stop. Kico haci? E edificio por ta tereno priva, pero ta trata di un area publico. Na mi parecer, ni e guard ni aeropuerto mes por stop un periodista of un ciudadano di filma. Kisas nan no ta eens, pero nan no tin e autoridad (bevoegdheid) di bisa bo stop. Awor, bo n’ por stop nan di papia, pero si bo no cumpli cu nan “instruccion”, nan no por tuma ley den nan mesun man y por ehempel pusha bo of kita e camara of telefon for di bo. Si nan haci esey, e ora nan tin un problema. Nan no mag viola e integridad di bo curpa, tampoco mishi cu bo propiedad of haci daño na esaki.
Tik Tok
Den e mundo di awendia filmacion ta algo masha normal. Sea bo ta un miembro di prensa, of bo ta un Tik Tokker, bo ta graba hopi y na diferente luga. Claro cu bo tin derecho pero cu tur derecho ta bin obligacion pa haci uzo di esaki den un forma responsabel. Tene cuenta cu e circunstancianan y interes di otronan cu pa un of otro motibo cay den bo lens. Haci bo trabou of practica bo hobby consciente. Si abo kier bay limita of stroba un hende di filma, pensa bo mes bon prome cu bo bay reis pecho, vooral si bo tin un badge di aluminiun cu bo doño di trabou a duna bo. E badge ta leuk, e uniform tambe, pero esey ainda no ta haci bo un polis!


c: text/html

text:
FAQ Angua ku bo ta bolbe pasa
Kua ta e diferensia entre e angua ku bo ta bolbe pasa i e angua di buster?
E angua kontra corona ku bo ta bolbe pasa, ta un angua di buster. Su funshon ta pa oumentá e protekshon atkerí kontra e vírùs. Pero nos ta usa e nòmber ‘angua ku bo ta bolbe pasa’ pa ilustrá ku ta un angua ku bo por pasa mas biaha. Meskos ku e angua di grip. Na Boneiru ta pasa e angua ku bo ta bolbe pasa renobá di Pfizer.
Ken por pasa e angua ku bo ta bolbe pasa kontra corona?
Tur hende di 12 aña i mas grandi por pasa e angua ku bo ta bolbe pasa. Pero pa sierto hende ta importante pa nan pasa e angua ku bo ta bolbe pasa mas rápido posibel. Ta bai pa hendenan riba 60 aña, òf hendenan ku henter nan bida tin un malesa grave. Nan ta promé na bùrt pa pasa e angua ku ta bo ta bolbe pasa. Na Boneiru nos ta kuminsá pasa hendenan riba 80 aña i habitantenan di kasnan di kuido angua. Despues hendenan riba 60 aña ta na bùrt. Ora a pasa e gruponan akí angua, hendenan riba 12 aña por pasa e angua ku bo ta bolbe pasa. Pa pasa e angua ku bo ta bolbe pasa, un hende mester a pasa e último angua di corona 3 luna pasá. Un hende ku a haña corona, por pasa e angua ku bo ta bolbe pasa tres luna despues di e kontagio.
Dikon hende grandi i hendenan ku un malesa grave ta pasa e angua ku bo ta bolbe pasa promé?
Spesialmente serka hende grandi, e protekshon di angua di corona por baha despues di un tempu. Despues di un angua di corona, kurpa ta traha supstansia pa protehá e persona kontra e vírùs. Nos ta yama esaki antikurpa. Kompará ku hóben, kurpa di hende grandi ta traha ménos antikurpa despues di un angua di corona. Pa e motibu akí, hende grandi ta ménos bon protehá. Esei ta e motibu dikon e grupo akí ta pasa e angua promé. Pashèntnan ku un malesa grave ta kore mas riesgo pa bira hopi malu si nan kontagiá. Pa e motibu ei tambe, nan ta promé pa haña e angua ku bo ta bolbe pasa. Awor no tin medida di corona mas. Pero esei no ta nifiká ku e vírùs no tei mas. Ta importante pa sigui protehá bo mes kontra e vírùs.
Mi a haña corona despues di mi último angua. Mi por pasa e angua ku bo ta bolbe pasa?
Si, bo por pasa e angua ku bo ta bolbe pasa tres luna despues di un kontagio ku corona.
Kua bakuna ta usa pa e angua ku bo ta bolbe pasa kontra corona?
E bakuna renová mRNA di Pfizer.
Den e angua ku bo ta bolbe pasa di Pfizer tin un bakuna renobá. Kiko esei ta enserá?
A adaptá e bakuna di corona mRNA di Pfizer pa e protehá mihó kontra vershonnan nobo di e vírùs di corona. E ta protehá kontra e versionnan anterior di e vírùs di corona. I kontra e version omikron ku nos tin awor. Espektiva ta ku e angua ku bo ta bolbe pasa, pues e angua di corona renobá, ta protehá bo mihó asina ku bo no ta bira hopi malu si bo kontagiá. E angua ku bo ta bolbe pasa ta protehá mihó tambe kontra hospitalisashon. Kompará ku e anguanan di corona ku bo a haña promé, bo ta protehá mihó awor.
Mester di un bakuna renobá pa kada version di e vírùs di corona?
Esei nos no sa ainda. Ta dependé si bini version nobo di e vírùs. I si e versionnnan akí ta diferensiá hopi di e vershon omikron. Ta dependé tambe di kon malu bo ta bira di e versionnan nobo akí.
E angua ku bo ta bolbe pasa ku e bakuna renobá ta seif?
Si. Investigashon a mustra ku e angua ku bo ta bolbe pasa ta seif. For di investigashon a sali na kla tambe ku hendenan ku pasa e angua ku bo ta bolbe pasa, despues por haña mes kehonan ku ora ta pasa anguanan anterior di corona. Ta bai pa kehonan manera un brasa ku ta hasi doló, kansansio, un tiki kentura, un dia ku bo no ta sinti bo bon.
Kon bon e angua ku ta bolbe pasa ta funshoná ku e bakuna renobá?
Nos no sa ainda presis kon bon efekto di e bakuna renobá ta. Pero e promé tèstnan ta mustra ku e ta protehá bo mihó. Espektiva ta ku e angua ku bo ta bolbe pasa ku e bakuna renobá ta protehá spesialmente hendenan vulnerabel mihó. Asina ku nan no ta bira malu òf hopi malu si nan kontagiá.
Mi no a pasa un angua di corona ainda. Mi por pasa e angua di corona nobo?
Nò. European Medicines Agency (EMA) a disidí ku e angua di corona nobo ta pa hendenan ku ya kaba a pasa dos angua di corona. A disidí tambe ku e angua di corona nobo ta pa hendenan di 12 aña bai ariba.
Mi por pasa e angua ku bo ta bolbe pasa kontra corona i e angua di grip mes momentu?
Si, bo por pasa e angua di grip i e angua ku bo ta bolbe pasa kontra corona mes momentu. Si bo ta preferá, bo por pasa e dos anguanan tras di otro. Pa e angua di grip, bo mester bai dòkter di kas. Pa e skema ku ora i e sentro di pasa angua, mira riba www.bonairegov.com.
E bakuna di corona ta funshoná ainda si tin mas tempu entre bakunashon?
Si, bo kurpa por protehá su mes mihó kontra e vírùs si tin un periodo mas largu entre dos angua. P’esei tin tres luna entre e anguanan. Ta konsehabel pa bo pasa e angua ku bo ta bolbe pasa por lo ménos tres luna despues di e último angua di corona.
Un angua ku bo ta bolbe pasa ta protehá bo sufisientemente kontra e vershon di e vírùs ómikròn?
Un angua ku bo ta bolbe pasa ta pèrkurá den un tempu kòrtiku ku bo kurpa traha supstansia pa protehá su mes kontra e vírus. Nos ta yama e supstansianan akí antikurpa. E anguanan di corona anterior a pone ku bo kurpa a krea defensa kontra e vírùs. Pero te ku awor tabata rekonosé ménos bon e vershon di e vírùs ómikròn. Ku e angua nobo ku bo ta bolbe pasa, bo kurpa ta rekonosé e vershon di e vírùs ómikròn mihó i e vírùs tin ménos chèns pa skapa di e defensa di bo kurpa.
Ta seif si e angua ku bo ta bolbe pasa ta di un otro marka ku e anguanan di corona ku mi a pasa promé?
Si. Na Boneiru nos ta usa e angua ku bo ta bolbe pasa di Pfizer. No ta importá si den pasado bo a haña un otro marka di bakuna. Si anteriormente bo a haña e angua di corona di Moderna, AstraZeneca òf Janssen, bo por pasa e angua ku bo ta bolbe pasa di Pfizer sin problema.
Mi a haña corona i a pasa angua dos biaha. Mi mester pasa un angua ku bo ta bolbe pasa ainda?
Tambe ora bo a haña corona, bo por pasa un angua ku bo ta bolbe pasa. Esaki por for di 3 luna despues di bo último angua òf 3 luna despues di un kontagio di corona. Ku e angua ku bo ta bolbe pasa bo ta mihó protehá pa no bira malu si bo kontagiá. Tambe e chèns ta mas chikitu pa kontagiá hende rònt di bo. Ora e chèns bira mas chikitu ku bo ta haña COVID-19, e chèns ku bo ta haña LONG-COVID tambe ta bira mas chikitu. Den kaso di LONG-COVID, hopi tempu despues di un kontagio hende tin molèster ainda.
Mi a haña corona promé i despues 1 angua. Mi por pasa e angua ku bo ta bolbe pasa tambe?
Si. Si bo a haña corona promé i despues 1 angua, esei ta meskos ku bo a pasa dos angua di corona. For di 3 luna despues di bo angua, bo por pasa un angua ku bo ta bolbe pasa.
Mi a pasa 1 angua i despues haña corona. E ora ei tambe mi ta pasa un angua ku bo ta bolbe pasa?
Solamente ora bo a pasa e angua di Janssen. Si bo a pasa un promé angua ku un otro bakuna i despues haña corona, bo mester di un di dos angua ainda. Ku esei bo a kompletá e seri básiko. Despues bo por pasa un angua ku bo ta bolbe pasa despues di minimalmente 3 luna. Esaki ta konta pa tur hende for di 12 aña.
Despues ku bo a bakuná, kuantu ta dura promé ku un angua ku bo ta bolbe pasa ta kuminsá traha?
E angua ku bo ta bolbe pasa ta kuminsá traha despues di 7 dia.
Kua ta e posibel efektonan sekundario ora bo pasa un angua ku bo ta bolbe pasa?
Despues di pasa un angua ku bo ta bolbe pasa, bo por haña keho. Esaki ta sosodé tambe ku otro angua manera e angua di grip. Despues di e angua ku bo ta bolbe pasa, hopi hende tin keho manera kentura, doló di kabes i kansansio. E sentro Lareb na Hulanda, ta registrá ki tipo di keho hendenan ta haña despues despues ku nan pasa e angua di corona. Lareb ta pone e informashon akí riba su wèpsait.
Ora mi pasa e angua ku bo ta bolbe pasa, mi mester warda 15 minüt na e sentro kaminda ta pasa angua despues ku mi a pasa e angua?
Si, European Medicines Agencies, EMA, i World Health Organisation, WHO, ta rekomendá un tempu di espera di 15 minüt despues ku un hende a pasa e angua di corona. Esei ta konta pa tur angua di corona, pues tambe pa e angua ku bo ta bolbe pasa.
Probablemente mi a haña un reakshon alérgiko di un angua di corona. Mi por pasa e angua ku bo ta bolbe pasa?
Tuma kontakto ku bo dòkter di kas. E dòkter di kas ta disidí si bo por pasa e angua ku ta bo ta bolbe pasa na e lugá di pasa angua. Òf e ta manda bo Fundashon Mariadal. Na Fundashon Mariadal ta mira di nobo si bo por pasa e angua ku bo ta bolbe pasa.
Mi ta na estado. Mi por pasa e angua ku bo ta bolbe pasa?
Si, esei por. Hende muhé na estado ta kore mas riesgo pa bira hopi malu di COVID-19 ku hende muhé ku no ta na estado. Esaki por tin konsekuensia pa bo i bo yu. P’esei hende muhé na estado ta haña e konseho pa bakuná. Investigashon ta mustra ku e angua ku bo ta bolbe pasa di Pfizer ta seif pa hende muhé na estado i pa e yu ku no a nase ainda.
Mi a haña COVID-19 i pasa dos òf mas angua di corona. Mi mester di e angua ku bo ta bolbe pasa?
Si. Protekshon di e anguanan di corona ta bira ménos despues di un tempu. Esei ta nifiká ku e chèns pa bira hopi malu ta bira mas grandi den kaso di un kontagio. Òf ku despues di hopi tempu ainda despues di un kontagio, bo ta keda ku keho. Esaki yama tambe Long Covid. Ku e angua ku bo ta bolbe pasa, bo ta mihó protehá kontra COVID-19.
Mi a bakuná ku Janssen/Moderna/AstraZeneca. Ta seif si mi pasa e angua ku bo ta bolbe pasa?
Si. Pa e angua ku bo ta bolbe pasa di Pfizer no ta importá kua bakuna bo a haña promé.
Sí bo mester a pasa dos angua di corona di Moderna i AstraZeneca. Bo a pasa 1 angua di corona? Bai pasa e di dos angua di corona promé. Minimalmente 3 luna despues di e angua akí, bo por pasa e angua ku bo ta bolbe pasa.
E angua ku bo ta bolbe pasa ta protehá bon kontra e version di e vírùs ómikròn?
Si. E angua ku bo ta bolbe pasa ta un bakuna renobá. E ta protehá bo kontra mas vershon di e vírùs di corona, tambe e vershon di vírùs ómikròn. E angua ku bo ta bolbe pasa ta pone ku bo sistema inmunitario por rekonosé òmikròn mihó i protehá bo ainda mas mihó.
Un angua di corona ta protehá tambe si mi warda mas ku 3 luna pa e siguiente angua?
Si. Hopi biaha ta mihó pa bo sistema inmunitario si tin un tempu mas largu entre dos angua. P’esei tene bo mes na e tempu meimei di minimalmente 3 luna.

robotstxt: allowed

filter: keep


text:
Preparacionan ta tumando luga: Aruba ban hunto celebra Dia di Betico 2020
Preparacionan ta tumando luga: Aruba ban hunto celebra Dia di Betico 2020
ORANJESTAD –Pa e aña aki un bez mas e celebracion lo ta grandi pa asina duna honor y respet na memoria di nos Libertador G.F. Betico Croes. Gobierno di Aruba pa medio di Minister di Cultura hunto cu Comision Celebracion Dianan Nacional lo organisa dia 24 di di januari e Manifestacion Cultural parti anochi cu e discurso di Minister di Cultura y tambe caminda pa prome biaha lo bay tin un concierto di Grupo di Betico pa e publico presente, caminda lo tin un orkesta forma pa integrantenan di Grupo di Betico y mas musiconan profesional. Pa dia 25 di januari lo tin e Acto Protocolar parti mainta cu discurso di Prome Minister di Aruba y presentacion di coro di nos muchanan. Pa e anochi cultural aki lo bay tin tentnan di cuminda, artesania y boca dushi. Tur esnan interesa pa bin na remarke pa un tent por tuma contacto cu Departamento di Cultura na telefoon 582-2185 na ora di trabao y puntra pa Marlene Lampe of Esmara Martis. Pa club y organisacionnan cu lo organisa un evento relaciona cu Dia di Betico, nan por haci un peticion pa un aporte financiero na Departamento di Cultura di Aruba na nomber di Comision Celebracion Dianan Nacional. Den e siman nos dilanti lo duna mas informacion riba e celebracionnan programa.


text:
Rudy Leysner
Rudy Leysner tabata president di Comite Olimpico Arubano durante e añanan di 1995 y 1996. E otro miembronan di directiva tabata: Rufo de Cuba, secretario; Loyd Leslie, tesorero; Glenda Werleman, segundo tesorero; comisarionan Flavio Faneyte, Len Johnson y Ivan Kelie.
Rudy ta bisa cu bou su presidencia un preparacion debido di nos atletanan a tuma luga na un campo di entrenamento na Cuba cu sosten di diferente patrocinadonan (Aruba Bank, KPMG y Coca Cola) pa por asisti na e Weganan Olimpico na Atlanta, U.S.A. na 1996. Comite Olimpico Arubano tabata tin
e derecho pa manda dos representante pa participa den dos deporte, cu ta atletismo y natacion. Lastimamente cu e Zwembond no a manda nan representante pa participa na e weganan olimpico e temporada ey. Ta solamente un atleta a participa den e deporte di atletismo. Nos a ricibi tambe
dos wild card pa participa den e deporte di hisamento di peso y ciclismo despues di bastante deliberacion cu e federacionnan internacional. Nos fisioterapista a haya cooperacion di un quiropractico Americano cu tur su ekipo pa asina e atletanan haya un miho atencion. Pa prome biaha tur miembro di e delegacion a ricibi un viatico.
Na e weganan olimpico mi a topa prins Willem Alexander kende a acerca mi y a puntra mi con a bay cu e participantenan di Aruba.
Mi mensahe den cuadro di e celebracion di e 64 aña cu atletanan Arubiano ta participa na e weganan olimpico: awe nos por ta orguyoso di mira loke semper nos a boga p’e bira realidad, esta cu e atleta ta na prome luga. Celebracion di 64 aña di participacion di nos atletanan na weganan olimpico ta indica cu ainda nos mester sigui traha tanto riba e mehoracion di nos instructornan como tambe nos atletanan. Awe – na 2016 – nos ta clasifica mas biaha y por mira un aumento den e nivel di nos atletanan, sinembargo mester inverti mas den deporte pa alcansa e nivel den prestacion rekeri.


text:
WILLEMSTAD — Liga MCB Promé i Segundo Divishon ta kontinuá den gran forma. Manera tur siman MCB i FFK ta invitá hinter pueblo di Kòrsou pa asistí na e partidónan aki i pasa un ratu ameno den kompania di bo famia i alabes disfrutá di bo deporte preferí, e deporte rei futbòl. Liga MCB Promé Divishon ta kosta solamente fl.6,- general miéntras ku mucha te ku 12 aña i 60+ ta kosta fl.2.50. Liga MCB Segundo Divishon ta kompletamente grátis!
Tene na kuenta ku te ku fin di mei tur wega di Liga MCB Promé Divishon lo ta na Stadion Antoine Maduro (SUBT) debí ku SDK lo ta será pa motibu di konstrukshon di e tereno.
En konekshon ku e fayesimentu di un miembro di UD Tera Kòrá a kanselá e wega di ayera. Konsekuentemente mester a adaptá e skema di Liga MCB Segundo Divishon. Por fabor tuma bon nota di e fecha i orario di e weganan adaptá.
Wega nan pa wikènt, Liga MCB Promé Divishon:
Kanselashon di wega, Liga MCB Segundo Divishon:
Weganan pa próksimo siman, Liga MCB Segundo Divishon:


text: Relato skirbi pa Celia Thiel, sociologaMusica di “Steel” SteelbandsMusica di Steel ta original di Trinidad y ta Trinitarionan a trece Aruba. E isla aki ta un di e promenan den Caribe cu a conoce industrializacion. Ni Saba ni St. Eustatius y ni St. Maarten a pasa den e proceso aki. Na 1943 a yega Trinitarionan pa traha na Lago. Leonard Turner cu ta un smith metal a traha cu e barinan di pitroli, diferente steelpan y e a stemnan. Na 1948 “The invaders” di Leonard Turner, yama ”Shoo shoo baby”, a toca na Falcon Club na Aruba. E miembronan di su banda tawata: Leonard Turner mes como manager, Cardon Buchan, bandleader, F.W. Reefer calypso composer, L. Rogers, L. Mc. Gregor, L. Lang, A. Clacker, F. Whillshire; W. Warren, G. Goswell, L. Feliy, R. Farray, C. Stewart, y R. Gilgrim. Na 1953 Leonard Turner su banda tawata “All Star Boys” tawata consisti di: Leonard Turner, Harold Craig, Tom Wilson y Vincent Bacchus, cu na Trinidad tawata miembro di “The Invaders”. Esnan di habla Ingles cu a toca steel na Aruba, mayoria a nace despues di 1930 y tin na 1939 mescos cu e otro steelband leadernan. Debi cu e bandleadernan ta di e mesun tempo, no por indica un persona pa esun cu a introduci steelband na Aruba. Na 1971 a gana e compencia di steelbandnan: Divi-Divi Jumping Jewels di Savaneta, na di dos luga a sali: Jumping Jewels (ladies) y na di tres luga: Diamond Steelband. Na 1972 a gana e competencia: Aruba Invaders dirigi pa Edgar Conner; na di dos luga a sali Twinkling Stars di Paradera y na di tres luga a sali: Black Diamonds. Otro bandanan tawata: Eleven Friends, Resd Stars, the J.F. Kennedy Rebels y Aruba Serenaders . Na 1974, United Friends a gana, na di dos luga a sali Silver Stars y na di Tres luga a sali Red Stars. Tawatin un tempo cu na Aruba e gran mayoria di districtonan tawatin mas cu un steelband. Ora cu e keintura di steelband a pasa, San Nicolas a bai mas den calypso y roadmarch y no a sigui cu steelband. Danki na districto di Noord cu steelband a keda manteni te cu awe. Ta importante pa realiza cu ora cu trabao a caba, e Trinitarionan mester a bai Trinidad. Esnan di habla Ingels cu a keda, ta esnan si Saba, St. Eustatius y St. Maarten. Nan no a introduci ni carnival, ni calypso ni roadmarch y ni musica di steel na Aruba. Aruba henter a wordo exponi na e cambionan hunto. Aruba henter a carga carnaval. San Nicolas ta uno mas.[gallery ids="124323,124324"]


text:
Giro Bank a duna Tromp krédito di 2 mion sin garantia.
E novela di Banko Sentral ta kontinuá. Awor ta sali na kla ku tempu Eric Garcia i Emsley Tromp tabata bon ku otro, e èks direktor di Giro Bank lo mester a duna Tromp un liña di krédito di 2 mion dòler. Aparte di esaki, Giro Bank lo a skonde e dokumentashon di fundashon EVDA (ku a risibí e krédito), durante un kòntròl di Banko Sentral na e instituto. P’esei, funshonarionan haltu den mundu bankario i di seguro lokal, no a haña ta korekto ni desente e forma kon Emsley Tromp, durante su rueda di prensa a krea impreshon ku èks-direktor di Giro Bank lo ta korupto. Miéntras ku Minister di Finansas di St.Maarten Richard Gibson a pidi pa bin un investigashon den Banko Sentral di Kòrsou i Boneiru, ainda Minister di Finansas pa Kòrsou Jose Jardim, no a duna reakshon riba e situashon.


text:
WILLEMSTAD — Despues di e apertura di e temporada 2015 di futbòl promé divishon Liga MCN siman pasa na Stadion Antoine Maduro e kampionato a kontinuá e siman aki ku 4 partido den Stadion Ergilio Hato.
Siman pasa den e partido di apertura Scherpenheuvel a derota Centro Barber ku skor di 3-2.
Den e promé partido riba djasabra e ekipo di SUBT a enfrentá Sithoc. Akinan tabata SUBT ku a golia Sithoc i gana ku skor di 5-0. Pa SUBT e golnan a keda anotá pa Harold Vargas, Demi Rosario, Christopher Martha na dos okashon i un outo gol.
Despues den e di dos partido Hubentud Fortuna a topa ku Centro Dominguito. Centro Domiguito a logra bai ku e tres puntonan ganando ku e skor di 1-0. E uniko gol di Dominguito a keda anotá pa Luidjino Hoyer.
Riba djadumingu tambe tabata tin dos partido, kuminsando ku e partido entre Jong Colombia i Undeba. Den e partido aki tabata Undeba ku a sali di sali di e porta grandi. E ekipo di Undeba a derota Jong Colombia ku skor di 3-0. Golnan pa Undeba a keda anotá pa Edgard Cassiani na dos okashon i Ruensly Leuteria.
Den e ultimo partido riba djadumingu e ekipo di Victory Boys a empatá ku Jong Holland na 0 gol.
Tabla di posishon despues di promé siman di Liga MCB


text:
Departamento di Naturalesa y Medio Ambiente (DNM)
Directie Natuur en Milieu (Departamento di Naturalesa y Medio Ambiente) ta encarga cu e tarea pa:
Prepara, traha, ehecuta y evalua maneho cu ta conduci na un ambiente di bida saludabel pa hende y naturalesa na Aruba unda e meta primordial ta pa mantene, protege y mehora calidad di naturalesa y medio ambiente.
Directie Natuur en Milieu (Departamento di Naturalesa y Medio Ambiente - DNM) a keda estableci oficialmente riba 1 di januari 2012 segun landsbesluit di 30 di november 2012. DNM ta principalmente un instancia di maneho y tin como tarea principal
- Traha maneho
- Investigacion y monitoring
- Inspeccion
E areanan di trabou di DNM ta:
- Sushi
- Biodiversidad y Ecologia
- Substancia Peligroso
- Cambio di clima y Calidad di Aire
- Calidad di suela
- Calidad di awa
- Negoshi.
DNM ta consisti di e siguiente departamentonan:
- General
- Huridico
- Comunicativo
- Maneho
- Investigacion y Monitoring
Director di DNM ta encarga cu maneho.
Departamento di Maneho ta encarga cu tareanan principal cu ta encera traha di maneho y duna informacion pa formula y evalua maneho.
Departamento di Investigacion y Monitoring ta prepara y ehecuta investigacion y analisis riba tereno di naturalesa y medio ambiente. Ta uza resultado di investigacion pa prepara y desaroya maneho di naturalesa y medio ambiente.
Departamento di Inspeccion ta encarga cu investigacion di actonan castigabel manera stipula den ley y regulacion, protocol, instruccion, permiso y acuerdonan. Tambe ta registra tur kehonan, notificacion of tocante di naturalesa y medio ambiente y ta manda esakinan pa por duna castigo of ta persigui es nan envolvi.
Ademas tin diferente departamento cu ta encarga cu ehecucion di tareanan di naturalesa y medio ambiente.
- Departamento di Obra Publico (DOW) ta encarga cu purificacion di awa di riool, mantencion di rooi, beach, canto di caminda y landscaping. Pa substancia peligroso DOW tin un deposito pa substancia expolsivo.
- Departamento di Inspeccion di Remedi ta responsabel pa supervision di importacion di insecticida y armanan biokimico.
- Serlimar ta encarga cu pikimento di sushi di cas y ta maneha dump manera Parkietenbos y Gabilan.
- Segun e plan di calamidad, ora cu tin un incidente of calamidad, Brandweer ta esun prome yama pa asunto di medio ambiente. Den e plan ta menciona e departamentonan cu ta yama pa duna asistencia den e plan parcial cu falta pa fiha ainda.


text:
Black Immigrant Daily News
The content originally appeared on: Diario
ORANJESTAD (AAN): Multitud inmenso a acudi Diasabra merdia den area di Lloyd G. Smith Boulevard pa mira e fenomenal tiro di e pagara di mas grandi di Aruba, esta esun di
Renaissance.
Semper ta cende e pagara aki for di banda di Renaissance Marketplace, y ta lage core bay pabao. Pa final di 2022, a dicidi na cende esaki dilanti Crystal Casino, y lage core bay pariba y finaliza na Renaissance Marketplace.
Gerente general di Renaissance, esta Paul Gielen, a indica cu e atardi ey tabatin presentacion musical di Robert Jeand’or na Renaissance Marketplace, y pesey a opta pa finaliza e tiramento aki eybanda.
E pagara mes ta uno di 6 miyon tiro, y pa evita cu awacero lo basha net e ora ey, a haci uso di conseho di algun Piscador kendenan conoce e tipo di nubianan aki, y por duna un pronostico hopi detaya ki ora tin yobida of no.
Originalmente a planea pa tira esaki 1:00 pm, sinembargo debi na yobida a hala esaki pa 1:30 pm. Pasobra ta dura 20 minuut pa habri e pagara, y e ora ta busca forma pa cende mesora asina cu haya un bentana di oportunidad sin awacero.
Aña 2022 a cuminza tiki slow e prome lunanan debi cu tabatin e preocupacion rond di e variante di Omicron. Pero despues di esey, tur cos a tuma un rumbo pa positivismo y Renaissance y su Casinonan a draai bon. Pesey mes, porfin despues di 3 aña por a pone bek e pagara aki atrobe riba caya.
Paul Gielen a indica cu turismo pa 2023 ta mustra bon, y e deseo di hopi hende rond mundo ta pa bolbe viaha y goza di vacacion. Aunke e ta basta preocupa cu loke a pasa siman pasa cu turistanan Canades den e parkinglot di Werfstraat na Playa (banda di Waf), ora cu tres anti-social a bati y causa trauma enorme na cara y curpa di e turistanan aki. Gielen a indica cu mayoria turista ta bin Aruba pasobra nan ta sinti nan mes safe.
“Loke a pasa cu e turistanan Canades tin nos preocupa, y nos ta spera cu comunidad no ta cambiando y bira manera otro destinacion den Caribe,” Gielen a bisa. E ta adverti cu si cosnan asina sigui socede regularmente, lo bo haya turistanan cu lo opta pa busca otro destinacion turistico.
E tiramento di pagara a bay bon! Por a nota cu tabatin e momento ey 3 barco grandi di crusero den Waf, y hopi di e turistanan aki a acomoda nan mes den e area pa asina mira e tiramento di pagara aki.
NewsAmericasNow.com


text:
Dimitri Leon a prolongá su titulo kampionil den divishon máksimo di Federashon Tènis di Mesa Kòrsou (FTMK). Ela gana den final ku skor di 4-2 di Devon Melink. Den kategoria Masters Raymond Begina a sali kampion, Dik Hendriks a gana e titulo den klas B i den kategoria dòbel Melink i Henny Metry a triunfá.
Direktiva di FTMK atrobe por mira’tras riba un eksitoso kampionato di Kòrsou den e diferente kategorianan. E kulminashon tabata ayera, djabièrnè 7 di dezèmber 2018. Tur wega a tuma lugá den sala rekreo Irene Moreno na Muizenberg.
Leon ku aña pasá a kita e titulo di Michael Dalnoot, e aña’ki tabatin Melink komo kontrinkante den final dje divishon superior di FTMK. Dalnoot no a kompeti e biaha’ki.
E wega a kuminsá ku Leon ganando e promé dos sètnan ku skor di 11-9 i asina bai 2-0 dilanti. Melink sinembargo no a deskurashá i a logra bin bèk den e seri ganando na su turno e sigiuente dos sètnan pa empatá e skor na 2: 12-10 i 11-9.
Leon despues ku e wega a empatá 2-2 a rekuperá i gana e di sinku sèt ku skor di 11-5 i asina bai dilanti 3-2. Finalmente ela gana tambe e di seis sèt ku skor di 11-6 pa gana e seri 4-2 i asina kleim e titulo kampionil, loke a nifiká pues ku ela bolbe sali kampion di Kòrsou.
Wentwoord ku aña pasá a konkistá e titulo kontra Ronaldi Vos den Masters, e biaha’ki tabatin Begina komo kontrinkante. E wega final aki a bai sinku sèt ku e hungadónan bringando duru pa kada punto. Begina a bai dilanti 2-0 ganando e promé setnan ku 13-11 i 14-12 i tabata falta un sèt pa kita e tirulo for di Wentwoord.
Sinembargo Wentwoord tabatin otro pensamentu i a bin fuerte den e siguente dos sèt pa empatá e seri 2-2: 11-7 – 11-5. Esaki a nifiká ku mester a hunga e di sinku sèt i tabata Begina ku a rekuperá i a derotá Wentwoord ku skor di 11-4 i asina tòg kleim e titulo.
Den divishon B Mac Leod a kuminsá e final riba bon pia ganando e promé sèt ku skor di 11-7. Hendriks despues di esei a rekuperá i no a pèrmití nada mas na su kontrinkante femenina i a gana tres sèt sigui pa bira kampion: 11-5, 11-9 i 11-7.
Den wega dòbel Melink i Metry tabata desidido den nan enkuentro kontra di Ravi Rajwani i Jasron Mathilda. Nan a gana e final den tres sèt ku skor identiko: 11-5, 11-5 i 11-5.


text:
Archive for June 2019
June 18, 2019
Na comienso di luna di juni a tuma lugar na Honduras e conferencia di Cartagena Convention y su protocolnan tocante siguridad di nos costanan y bida marino pa e region di Caribe. Director di Directie Natuur en Milieu (DNM) Sr. Gisbert Boekhoudt a representa Aruba y a duna su aporte como tambe a intercambia idea [...]
Read more >
June 13, 2019
E siman cu a pasa, 45 experto di 14 pais y 9 organisacion a reuni na Aruba pa e di diescinco sesion intergubernamental di e sub comision oceanografico pa Caribe y teritorionan cercano (IOCARIBE) coordina pa Ministerio di Educacion, Sciencia y Desaroyo Sostenibel, UNESCO Aruba y Reino Hulandes. Departamento di Naturalesa y Medio Ambiente (DNM) [...]
Read more >
June 13, 2019
E Prikichi ta forma parti di nos naturalesa y cultura pa hopi aña. Mescos cu varios otro fauna local, e ta un sorto endemico di Aruba y unico na mundo. No ta por nada cu su nomber scientifico ta Aratinga Pertinax arubensis. Cada dia nos ta mira menos Prikichi ta bula rond. Tin caminda unda [...]
Read more >
June 13, 2019
Den un edicion anterior Directie Natuur en Milieu (DNM) a elabora ariba e rol di abehanan relaciona cu produccion di fruta y berdura. DNM e biaha aki ta recorda un y tur ariba Dia Internacional di Abeha cu a celebra dia 20 di mei ultimo. Kico tur nos por haci pa preservacion di e especie [...]
Read more >
June 13, 2019
DNM ta felicita empleadonan cu a obtene nan autorisacion como toezichthouder. Pa e ocasion aki Minister Otmar Oduber, minister di Ruimtelijke Ontwikkeling, Infrastructuur en Milieu, a entrega e decreto nacional na: Sr. Patrick Henriquez, Sr. Ralph Thijzen y Sr. Richard Gibbs. E autoridad aki ta encera cu empleadonan por controla si (comunidad etc) ta cumpli [...]
Read more >
June 13, 2019
Mayoria dianan cu ta celebra como dia internacional of tambe dia mundial ta un oportunidad pa yuda conscientisa y educa pueblo en general riba topiconan di preocupacion of temanan cu mester di atencion mundial. Nos ta celebra nan pa pone mas enfasis y lanta e deseo pa tuma accion. Sea politicamente of en general y [...]
Read more >
June 13, 2019
Polucion di aire por ta un problema dificil pa compronde y compleho pa splica. Pero nos tur por haci algo di nos banda pa reduci parti di e problema di polucion di aire. World Environment Day 2019 su tema di conscientisacion tawata con pa caba of yuda caba cu e polucion di aire. DNM como [...]
Read more >
Scroll To Top
June 13, 2019
Directie Natuur en Milieu (DNM) conhuntamente cu otro instancianan ta preparando pa e crusamento di e cangreu blauw na Pos Chikito. E siman aki DOW a instala borchinan cu ta indica unda cangreunan ta bay crusa. ‘Land Crab Crossing’ na idioma Ingles asina mayoria di nos ta compronde e aviso pero na e imagen tambe [...]
Read more >


text:
Fundashon Comishon di Ansianonan Rincon, Cocari
Pasadia Cocari
Telefòn: 717 6392
Adrès: Kaya Rincon #50
Bario: Rincon
Funda: 25 Januari 1982
Meta Fundashon Cocari: yudansa na grandinan na Rincon
Funshonando for di: yanüari 1982
Frekuensia di aktividat: djaluna pa djabièrnè
Grandinan ta topa otro grandinan, pasa dia den kompania di otro, hasi aktividatnan i trata tópikonan di nan interes i haña atenshon durante hinter dia.
Orario: 07.00 – 18.00 or
Pasadia Cocari ta traha den koperashon estrecho ku entre otro:
Kuido na Kas, dr. i dra. Castro, pedikürnan, laboratorionan, Best Care, geriater, Fundashon Mariadal,


text:
WILLEMSTAD — Liga MCB Promé i Segundo Divishon ta kontinuá den gran forma ku e delaster partidonan di e promé buèlta
Manera tur siman MCB i FFK ta invitá hinter pueblo di Kòrsou pa asistí na e partidónan aki i pasa un ratu ameno den kompania di bo famia i alabes disfrutá di bo deporte preferí, e deporte rei futbòl. Liga MCB Promé Divishon ta kosta solamente fl.6,- general miéntras ku mucha te ku 12 aña i 60+ ta kosta fl.2.50. E djadumingu aki portanan lo habri 4’or kaminda ku e públiko presente por disfrutá di e partido di Liga MCB Segundo Divishon pa despues kontinuá ku e partido di Liga MCB Promé Divishon.
Tene na kuenta ku te ku fin di mei tur wega di Liga MCB Promé Divishon lo ta na Stadion Antoine Maduro (SUBT) debí ku SDK lo ta será pa motibu di konstrukshon di e tereno.
Wega nan pa wikènt i próksimo siman, Liga MCB Promé Divishon:
Tur e partidonan aki ta tuma lugá na Stadion Antoine Maduro (SUBT)
Wega pa wikènt, Liga MCB Segundo Divishon:
E partido aki ta tuma lugá na Stadion Antoine Maduro (SUBT)


text:
Un contribucion di Victor Hunt.
Nos tur kier Dios den nos bida diario. Pero hopi di nos no sa con pa pone Dios den nos bida. Tin bon noticia pa esnan cu no sa con: e no ta dificil pa pone Dios den bo bida diario. Bo tin cu cuminsa cu segura bo bida eterno cu Dios.
Dos paso pa bida eterno cu Dios:
Hopi hende no ta compronde bida.
E bida ariba e mundo aki, tin un proposito. Durante e bida aki bo tin cu dicidi unda bo ta bai despues di e bida aki. Pasobra tin dos posibilidad: shelo of fierno.
Ora bo muri, Dios tu husgabo segun e Diez Mandamentonan. Y Dios a pone nan dje halto ei, cu niun di nos ta pasa e test aki.
Continue reading “Dios den bo bida diario, segun Victor Hunt”


text:
E programa paki ta bon pa tur ku ke baha entre 5 te ku 20 KG.
E programa aki ta kontene 3 produkto/servisio:
Bo ta baha peso, komiendo dushi, variá, sin keda ku hamber, sin sufri.
- BMS detox tea
- BMS meal plan
- Support di BMS team
BMS Detox Tea
BMS Detox tea, ta un te 100% natural, i organiko. E ta un meskla i balanse adekua di Tulsi, spearmint, Basil, Rosehips, lemon myrtle, linden blossoms, green tea, i ginger root.
E ta bini ku su BMS meal plan i Support di BMS team. Su funshonnan ta entre otro:
-
- 1. Hisa bo metabolismo i dunabo energia
- 2. Baha strès, i baha hormonanan ku ta strobabo di baha peso.
- 3. Detoxifika bo kurpa i promove perdida di peso.
- 4. Baha cravings i gana di kome sin hamber.
- 5. E no ta mandabo baño. Pero si bo sa tin problema pa bai af, e ta yuda ku esei.
- Bo ta risibi 28 pakete di te, kual bo ta huza 1 paki, 2 bia pa dia.
E ta optenibel solamente den pakete huntu ku 1 di su vershonnan di BMS meal plan i support di BMS team pa 1 luna.
BMS meal plan
E ta pa hendenan ku ke baha di peso komiendo, NO sufriendo!.
Bo meal plan ku bo ta risibi ta un meal plan ku ta kuadra ku bo peso, edat, estatura i sekso i e strategia di nos kompania Biba mas salú (BMS).
Esei ta pa garantisa ku bo lo baha di peso na e manera mas adekua pa bo.
- Tur meal plan lo tin 7 diferente menu di breakfast, lunch, dinner i snacks. Pa bo huza 1 siman. I ripiti pa 1 luna.
- Tur meal plan lo tin kumindanan dushi i variá.
- Ora bo risibi bo Meal plan. Bo por pidi remplaso pa tur loke bo no ta kome. Uniko produktonan obligatorio ta Pan, Aros i Batata.
- Nos ta adapta bo BMS detox tea huntu ku bo BMS meal plan pa bo ta bahando 1.2kg pa 2.2kg tur siman.
- Tin 6 meal plan den e proyekto aki. (6 nivel). Bo ta kumpra 1 tur luna. Ora bo yega na bo peso ku bo ke yega, bo ta stop.]
Reglanan.
- Nos ta duna adaptashon/kambio riba tur kuminda, menos pan, aros, batata. Eseinan ta produktonan obligatorio pa bo plan bai bon.
- Nos ta komunika solamente via e-mail. bibamassalu@gmail.com
- Por dura entre 0 pa 48 ora prome nos yega na bo mensahe.
Lokenan bo mester tin.
- Un mashin pa pisa kuminda
- Un mashin pa bo mes pisa ariba.
Kosto (Preis).
-
- Korsou:
- FL.65 pa Nivel 1 ku BMS detox tea.
- Por paga via banko, paypal of personal.
- Nos tin den stock awor aki. Si bo hasi bo pago bo ta risibi tur kos mesora.
- FL.65 pa Nivel 1 ku BMS detox tea.
- Korsou:
-
- Hulanda:
- 40 Euro pa Nivel 1 ku BMS detox tea
- Por paga via banko of paypal.
- Lo bo sali risibi un meal plan temporal pa kuminsa baha peso mesora! I denter 10 dia lo bo risibi bo Meal plan kompletu huntu ku bo BMS detox tea!
- Hulanda:
-
- Bonaire:
- $43,50 pa Nivel 1 ku BMS detox tea
- Por paga via banko of paypal.
- Lo bo sali risibi un meal plan temporal pa kuminsa baha peso mesora! I denter 10 dia lo bo risibi bo Meal plan kompletu huntu ku bo BMS detox tea via Dividivi!
- Aruba, Sint Maarten:
- $43,50 pa Nivel 1 ku BMS detox tea
- Por paga via banko of paypal.
- Lo bo sali risibi un meal plan temporal pa kuminsa baha peso mesora! I denter 21 dia lo bo risibi bo Meal plan kompletu huntu ku bo BMS detox tea via post.
- Bonaire:
Despues ku bo Manda bo aplikashon Nos lo manda Adres, Orario i nos kuentanan di banko pabo mes skohe kon bo ke/por paga.
Asinaki bo ta hasi bo aplikashon:
- Klik e link aki bou, i yena e formulario.
- Despues di 2 minut, chek bo e-mail pa sobra instrukshon.
- Si bo no risibie, pofrabor wak den junk/spam.
- Si bo tin kualke pregunta bo por manda un email pa nos na: bibamassalu@gmail.com


text:
Preveni infestacion di raton y djaka!
Problema di djaka y raton den of rond di cas?
Un decision sabi ta pa controla e situacion prome ku e bira un infestacion, dunando bo stress y riba dje dificil pa controla. E dos animalnan aki ta move hopi liher y por drenta y sconde den espacio hopi chikito ku ta casi imposibel pa por waknan. Pero sin embargo nan casi semper ta lagra rastro di evidencia atras.
Raton y djaka no ta solamente un molestia ku ta destrui material, consumi y contamina alimentonan, sino tambe e ta transmiti y causa enfermedad. Pe es motibo preveni ta mihor ku lamenta.
E jabi pa cualkier programa di control di raton y djaka ta e identification di dje.
- Raton y djaka ta laga senja di nan presencia principalmente lugarnan unda nan ta alimenta.
- E territorio di e raton ta relativamente chikito, e ta stranjo si e surpasa 6 meter lew di unda e ta come.
- Bo por tende nan hasi zonido generalmente anochi, ja ku ta den anochi ta momento ku nan ta hasi mas actividad.
- Raton y Djaka gusta hasi nan neishi usando articulonan cu nos tin den cas, por ehempel tela of papel.
- Generalmente nan ta laga sushi(pupu) alrededor di nan cuminda, chikito y cu forma di un pipita di aros.


text:
Bahia di Santa Ana
Bahia di Santa Ana (hulandes: Sint Annabaai) ta un kanal hundu di aproksimadamente un mia largu i mil pia hanchu ku ta situá na e isla di Kòrsou. E kanal ta un di esnan mas hundu natural. E ta situá den Willemstad i ta parti esaki den dos zona: Punda i Otrobanda.
E dos bandanan ta konektá pa medio di Julianabrug pa outo i brùg di ponton Emmabrug pa peaton. Ora Emmabrug ta habrí, tin servisio pornada di ferry entre e dos bandanan.
E bahia a haña su nòmber di e spañonan ku a deskubrí Kòrsou na 1499. Tin bisá ku nan a subi tera di Kòrsou riba e fecha ku ta konosí komo dia di Santa Ana i pesei a duna e bahia e nòmber akí.
E bahia ta habri den Laman Karibe na e parti sur i na parti nort e ta kaba den e lago Schottegat.


text:
E kompleho di fòrti na Santa Krus / Sint Cruijs / Sint Crux.
Seri di Herensia Kultural
E fòrti na playa di Santa Krus ya tin mas ku tresshen aña. E historiadó Dr. Johan Hartog ta deskribí e fòrti i ta konta di e diferente susesonan históriko rondó di e playa i e fòrti. Te ku aña pasá nos no tabata sa mihó ku ta un fòrti so tabatin na e playa. Hartog ta menshoná den su buki di fòrti publiká na 1997, un ‘Batterij Krabbenbaai’, ku mester tabata situá sùit di e playa di Santa Krus, pero ku nunka no a haña.
Fred Chumaceiro i mi persona komo miembro di e grupo di trabou di Arkeologia di NAAM (Werkgroep Archeologie van NAAM) ta studiando lugánan históriko na Kòrsou. Na yanüari 2009 nos tabata na Santu Pretu, e playa sùit di Santa Krus, pa verifiká presensia di un kas òf ruina, ku tabata figurá riba e mapa di Kadaster di 1962. Aya, riba e rant di baranka nortost kantu di e playa, bou di pal’ i mansaliña grandi, nos a topa restunan di un batrei di fòrti. Pa promé biaha nos a mira e piedanan grandi di kañon (e parti abou di un buraku pa tira), tres ehemplar banda di otro , i un evidente skina ipleistu, ku pida pida muraya. E total apénas tabata sali riba tera, pues nos no a keda straño ku nunka ántes niun hende no a rekonosé komo un batrei. Naturalmente nos a kere ku nos a haña e ‘Batterij Krabbenbaai’, pero a resultá di no t’asina.
Algun luna despues mi a deskubrí den nos Archivo Nashonal na Skalo e mapanan di fòrti- i batreinan di Kòrsou, ku e ofisial di marina D. Creefts a traha na 1784 i 1785. Promé ma kere ku aki tabata trata di un mapa di planifikashon. Pero pronto nos a biní bei ku e mapanan ta indiká fòrti- i batreinan di bèrdat , ounke ku hopi diferensha arkitektóniko kompará ku e situashon aktual. Na tur, e mapa di Creefts ta indiká 26 batrei i fòrti te awor deskonosí. Di eseinan nos a haña 13 bèk i e otronan a disparsé total- òf parsialmente. Den e serie Herensia Kultural, NAAM a yega di skibi kaba tokante e Kompleho di Fòrti na Kenepa (28 di novèmber 2009) i Fòrti Collenburg na playa di Fuik (27 di febrüari 2010).
Pero laga nos ban bèk Santa Krus. Nort di playa di Santa Krus ta keda Lagun. Creefts sin embargo ta yam’é ‘Crabbe Baaijtie’ i ta pinta un batrei na e skina sùit, dos fortalesa riba e playa i un total di kuater edifisio; pues tabata realmente Fòrti Krabbenbaai manera Hartog ta menshoná. E tabata keda pues nort i no sùit di Santa Krus. E nòmber Krabbenbaai sin embargo ta un deformashon di e palabra Krappebaai, manera tin skibí riba un otro mapa. Tur hende ku konosé Lagun, sa ku e tin un playa chikí, pèrtá , berdaderamente un playa ‘krap’ (ulandesnan ta bisa ‘krap’ pa pèrtá)! Pa via di konstrukshon di proyekto turístiko na ámbos banda di e playa probablemente nada no a sobra di Fòrti Krabbenbaai.
Na Santa Krus, ku Creefts a yama St. Cruijs, nos ta haña no ménos ku kuater batrei riba su mapa. Un di nan den e ‘Kleyne baay van St. Cruijs’, esta e playa chikí di Santa Krus, ku awor yama Santu Pretu. E batrei aki parse esun ku nos a haña masha hopi. Den e ‘Groote baay van St. Cruijs’ nos ta mira dos batrei, na kada banda di e playa i un batrei grandi na e huki sùit di e playa ku tres edifisio su tras, e ya konosí Fòrti Santa Krus. Na novèmber 2009 un paseo kòrtiko a hiba nos na e baranka nort enfrente di e playa di Santa Krus, kaminda awor piskadónan tin nan kas- i botonan. Armá ku nos konosementu atkerí djis promé, nos a mira e batrei unbé . Ainda a sobra hopi di dje, pero e plan no a kuadra ku e pintura di Creefts. Un struktura sentral firkant ta rondoná pa un batrei mas pareu. Na otro banda di e playa, riba e baranka na parti sùit di e bich, djis pegá ku e kas di Kaptein Goedleven (señor Juni Obersi) nos a deskubrí e restu chikitu di un batrei mas. Esei si tabata kuadra ku e mapa di Creefts. Di e fòrti ‘grandi’ konosí, sin embargo, atrobe no tabatin masha kos ku ta kuadra. Sí nos a haña tras di e fòrti den e mondi e fundeshinan di diferente kas.
Mas trabou di investigashon den Archivo a produsí otro mapa interesante. Lamentablemente e mapa akí no ta fechá i no tin e nòmber di esun ku a trah’é tampoko. E mapa ta minusiosamente pintá. E nòmbernan di e playanan awor ta ‘St. Crux Bay’ en ‘Klyn St. Crux’. E mapa ta mustra solamente e fòrti prinsipal, sin embargo ku un plan ku parse e fòrti mas manera nos ta hañ’é awor. E fòrti enkambio, ta dje tapá ei ku wabi ku te ainda nos no por a sigui e murayanan di e fòrti kompletamente. Na e bichnan di e dos playanan riba e mapa aki tin muraya pintá, ku nunka no a keda konstruí.
E fòrti prinsipal di Santa Krus ta un di e fòrtinan mas bieu ku a traha pafó di siudat. Na 1701 Dirèktùr Nicolaas van Beek a duna enkargo pa “laga konstruí kuater batrei habrí , ku ta haña nòmber di e playa kaminda nan ta situá : e batrei di Santa Krus, na Krabbenbaai, na Sint Michielsbaai o sea San Mi, i na Piscaderabaai” (Hartog, Forten 1997). Parti wèst di Kòrsou tabata protehé dor di e batreinan di Santa Krus i Lagun (Krabbenbaai) kontra di desembarkamentu di enemigu na e lugánan mas adekuá pa tira anker na Bándabou. Ora na 1713 fransesnan bou di mando di Cassard a disidí di subi tera parti wèst di Kòrsou, konsekuentemente nan no a hasi esei tampoko na Santa Krus, pero na e tereno di plantashi ‘Spaansche Put’,(Pos Spañó) ku ta muchu ménos aksesibel.
Den e artíkulo di Ñapa tokante fòrtinan di Kenepa, ya kaba nos a menshoná e konkista dor di Louis Mercier di tantu e fòrti na Santa Krus komo esun di Kenepa durante e revolushon di katibu na 1792. Na e fòrti di Santa Krus, Mercier a kue e komandante Van der Grijp i su mulatonan presu. (Hartog; Tula 1973).
Na 1805 inglesnan a apoderá di “Batrei Santa Krus” sin topa ku niun resistensha, pasobra pa hinter e divishon wèst únikamente sinku hòmber a presentá (pa defendé) “ (Hartog, Forten 1997). Despues a reina un silensio rònt di e fòrti i e batreinan di Santa Krus. Mas investigashon lo mester determiná ki dia a konstruí e tres batreinan ku a keda redeskubrí.
Fuentenan
Dr. J. Hartog, Forten, verdedigingswerken en geschutsstellingen van Curaçao en Bonaire, 1997.
Mapa, pintura i prenchi di Antia Ulandes i paisnan/islanan bisiña , ku ta wardá na Archivo General di Reino na Den Haag i den Archivo Nashonal di Antia na
‘Curaçao met alle batteryen’; mapa di D. Creefts 1784 (Westpunt te Willemstad).
Mapa di St. Crux., sin nòmber, sin fecha
Teksto i portrèt: Francois van der Hoeven/NAAM


text:
Cookies
Wèpsait di Entidat Públiko Boneiru ta hasi uso di cookies.
Kiko ta un cookie?
Un cookie ta un fail di teksto ku ta bini huntu ku e páginanan di e wèpsait aki. Bo browser ta warda e informashon aki. E ora ei otro páginanan riba e wèpsait aki por pidi e informashon aki di manera ku bo sistema di wèpsait sa ku por ehèmpel bo a log in òf nò.
Utilidat i nesesidat
E cookienan ku e wèpsait aki ta usa ta nesesario pa un funshonamentu bon i seif di dunamentu di servisio di Entidat Públiko Boneiru.
Informashon di usuario
Entidat Públiko Boneiru ta kolektá informashon di usuarionan di e wèpsait. Ta anonimisá IP-adrèsnan outomátikamente i páginanan ku un usuario a mira no por keda konektá na sierto IP-adrèsnan despues.
Do not track
Entidat Públiko Boneiru ta respetá e funshon Do Not Track (DNT) di bo browser. Si bo a aktivá e funshonalidat di e DNT via e konfigurashonnan di bo browser, e ora ei e wèpsait no ta warda informashon di uso di bo bishita na wèpsait di Entidat Públiko Boneiru.


text:
Diamars atardi Aruba Soccer Academy a invita prensa pa un encuentro na e oficinanan di nan sponsor principal Mediq pa un anuncio alentador. David Abdul, Eric Abdul y Alwin Toppenberg a bisa cu den apenas su prome seis lunanan di existencia ASA a surpasa su meta anual di manda un hungado Hulanda pa tryout, y tin tres hoben biahando den e proximo dianan pa Sparta Rotterdam riba un invitacion for di e organisacion pa bay tryout cu nan division “jeugd”.
E tres hungadonan ta Edhyon Hersilia di SV Britania; Mishawn Molina di RCA y Wesley Illes di SV Estrella. David Abdul a bisa cu den Edhyon a mira masha hopi talento, Mishawn ta un hoben cu a desaroya sumamente lihe y Wesley ta un hoben cu sa di uza su estatura y fisico en general na su beneficio riba cancha.
Ademas di talento y determinacion, e hobennan aki tin un disciplina admirabel, y famianan cu ta para 100% nan tras den nan desaroyo y realisacion di nan soño di bira hungadonan profesional. E sosten di famia ta sumamente importante, como cu si nan logra un tryout exitoso e famianan lo mester muda pa Hulanda pa e hobennan por sigui desaroya nan mes den e team di Sparta Rotterdam, y mas leu.
David Abdul a splica cu ta un proceso di algun luna pa scoge hungadonan pa bay tryout. Aruba Soccer Academy tin 100-y-pico hungado, cual tur ta ricibi training intensivo y ta wordo observa y guia di cerca pa cu e desaroyo. El a bisa cu prome e trainernan hunto a scoge ocho pa 10 hoben cu nan lo concidera cla pa un tryout, of cu por wordo prepara pa un tryout. Nan ta bay algun wega y ta determina tambe si mentalmente nan ta cla pa un paso asina grandi.
Futbol ta un sport unda cu ta considera e persona completo, no solamente su habilidadnan tecnico/ fisico, pero tambe su forsa mental/sicologico.
Danki na e bon contactonan cu e rumannan Abdul a keda cun’e for di tempo cu nan mes tabata envolvi cu Sparta Rotterdam, for di 10 aña pasa, nan a logra pa haya e tres cuponan pa tryout pa e hungadonan aki.
E hobennan lo biaha cu un mayor, y lo presencia un wega di Sparta contra Ajax riba diadomingo. Esaki tabata un sopresa cu a logra haya como un gesto di bonbini pa nan. E ta un momento hopi importante tambe den e historia di Sparta, unda cu despues di seis aña e ekipo a logra subi bek pa eredivisie di Hulanda.
Contrario na e ekipo di Sparta mas halto, e ekipo di hobennan no a baha di categoria den su division y semper a keda den top di nan wega. David Abdul ta splica cu e ekipo Sparta Jeugd ta conoci pa ta un ekipo fuerte unda cu Ajax, Feijenoord y PSV ta cumpra hungado.
Martin Koopman, kende ta un ex-hungado profesional conoci pa Roda y FC Den Bosch ta e persona di contacto na Hulanda pa ASA y e mayornan di e hobennan durante di nan bishita. E ta representa ASA pa cu asuntonan cu mester regla pa e hobennan na Sparta. Tambe nan ta conta cu e apoyo y sosten di Denzel Dumfries, kende ta hunga den e division profesional di Sparta.
Desafortunadamente pa motibonan fuera di nan alcance no tin trainer di ASA ta biahando hunto cu e hobennan, pero ASA a percura pa e miho “opvang” posibel y pa tur cos ta cla pa nan ora nan yega Hulanda.
David Abdul ta agrega cu ASA ta hopi contento cu e confiansa cu Sparta tin den ASA, cu a resulta den e invitacion aki, despues cu ASA a manda nan tur informacion di e hobennan.
Alwin Toppenberg a dirigi su mes na e hobennan durante di e conferencia di prensa, motivando y encurashandonan pa goza di e oportunidad y experiencia cu nan a logra haya.
El a bisa nan cu un tryout semper ta hopi emocionante, y ta algo completamente nobo; cu nan lo sinti poco stress, pero mester keda semper positivo. Talent ta importante, pero den tur deporte suerte tambe ta hunga un rol, el a bisa, domina e stress y nervio, keda semper positivo.
Un tryout ta un “leermoment” y fayo ta parti di cada momento di siñamento, pero keda motiva bo mes pa sigui dilanti, purba atrobe, Toppenberg a subraya. El a comenta cu nan pa nan corda cu e tryout ta algo unico, nan tin talento, y mester sigui padilanti y purba atrobe. Toppenberg a pidi e mayornan tambe pa coopera y papia y motiva nan yiunan. Futbol ta diberticion, el a agrega, drumi na ora, come bon, y scucha canticanan cu ta relax e hobennan anochi.
Eric Abdul a subraya e importancia di ta fuerte mentalmente y tin disciplina. El a agrega cu tin dos sceneario, cu sea nan no ta logra e tryout y ta bolbe Aruba y sigui train, of nan ta logra y lo mester muda pa Hulanda pa sigui cu Sparta.
E mayornan tambe a wordo avisa caba di e decisionnan cu nan tin nan dilanti y tur tres hungado tin mayornan, y den caso di Edhyon tambe su omo y tanta, cu ta para 100% nan tras y ta cla pa haci loke mester haci pa nan por logra sigui desaroya den nan deporte preferi. E ekipo di Sparta lo asisti e famia den haya scol pa nan yiu, entre otro.
Eric Abdul a gradici tambe e sponsornan di ASA cu ta haci e trainingnan, y intervencionnan manera e tryout na Sparta Rotterdam posibel, incluyendo Mediq, Cooper Tires y Compra, como tambe Interprint, Romar Trading, Aruba Bank y Barney’s.


text:
E damesnan tricolor, mescos cu Divishon di Honor, a bolbe clasifica pa play-off di Aruba Voetbal Bond su campeonato anual. Prome wega ta diasabra awo 8or di anochi na Centro Deportivo Guillermo Prospero Trinidad contra di e Rio-Platense Femenino di Madiki Riverplate. Fanaticada Tricolor ta keda cordialmente invita pa asisti na tur wega di play-off y apoya positivamente nos Soldatnan Femenino. Pronto e divishonnan hubenil U20 – U17 – U15 tambe lo ta oficialmente clasifica pa play-off igual cu full e secshon infantil cu ta hasiendo un tremendo trabou. RCA celebrando su 85 aniversario cu hopi exito y trabounan grandi di renobashon di e cura. Pa bo shirt tricolor pasa club y puntra pa Sra. Yazmira Tromp y haya bo Sticker di Auto Gratis.
Club
Dames RCA cla pa Play-Off
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
RCA vs Riverplate den “Derby di Capital”
Diasabra awor pa 6:30 pm den CDGPT ta e Gran Bataya di Oranjestad. E...


text:
6 di desèmber
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
6 di desèmber ta e di 340 dia di aña (341 den un schrikkeljaar) riba e kalènder gregoriano. Ta resta 25 dia pa e aña terminá.
A sosodé[editá | editá fuente]
- 1917 - Finlandia i Lituania ta deklará independensia di Rusia.
- 1985 - Ta lansa ofisialmente e bandera, eskudo i himno nashonal di Saba. Anualmente ta konmemorá e suseso aki riba Dia di Saba.
- 1998 - Na Venezuela Hugo Chávez ta gana e elekshon presidensial.
A nase[editá | editá fuente]
A fayesé[editá | editá fuente]
A selebrá/konmemorá[editá | editá fuente]
- Finlandia - Dia di Independensia
- Spaña - Dia di Konstitushon


text:
BISHITA NA CMMA (Coordinatiecentrum Mensenhandel en Mensensmokkel Aruba)
Minister Shalten Hato
BISHITA NA CMMA (Coordinatiecentrum Mensenhandel en Mensensmokkel Aruba)
Kontinuando ku Minister Hato su bishita di trabou na Aruba awe a toka turno pa hasi un bishita na CMMA. Aki Minister Hato i su delegashon a haña un presentashon di sra. Richardson-Baars tokante e tareanan i proyektonan di CMMA.
CMMA a ser kreá pa kombatí trafikashon di hende i tambe pa konsientisá e pueblo di Aruba tokante e fenómeno aki. CMMA ta enfoká riba informá pueblo i kolektá informashon dor di registrá kasonan.
Seguidamente CMMA ta eduká pueblo dor di duna charla, presentashon i hasi kampañanan di konsientisashon entre otro na skolnan básiko i sekundario.
Por último nan ta brinda asistensia na demas instansianan den e kadena hudisial den kuadro di kombatí i mitigá trafikashon di hende.


text:
WILLEMSTAD – Despues ku luna pasa nos selekshon nashonal senior a sa di klasifiká komo number un den su pul pa e weganan di CFU Men’s Caribbean Cup Tournament, nos selekshon ta kla pa su kompromisonan den e di 2 buèlta di e weganan aki.
E weganan aki lo tuma lugá na Guadeloupe i nos selekshon nashonal a biaha djaluna, 6 di òktober i ta regresá dia 13 di òktober próksimo.
Despues di yegada di 8 hungadó for di Hulanda, 1 di Bangkok i 1 di Rumania ku a bin pa reforsá nos selekshon, nos ta kla pa kumpli ku e weganan di e segunda buèlta.
Nos pul ta konsistí di e siguiente paisnan; Guadeloupe, St Vincent & The Grenadines, Martinique i Kòrsou.
Skema di weganan:
Nos selekshon nashonal di senior ta konsistí di un grupo di 19 hungadó ku ta wòrdu dirigí pa Sr. Ingemar Pieternella ku ta e direktor tékniko di e selekshon aki i Sr. Jozef Nivillac ku ta e asistente di e direktor tékniko.
Tambe a biaha huntu ku e selekshon Sr. Etiënne Siliee ku ta e advisor di e parti tékniko, Sr. Sherwin Martina ku ta esun enkargá ku e materialnan di e selekshon, un masahista kual ta Sr. Clinton Leocadia i e hefe di delegashon ku ta Sr. Remfis Donker, miembro di direktiva di FFK.
Nos selekshon ta konsistí di e siguiente hungadónan:
1. Ashar Bernardus
2. Shannon Carmelia
3. Germaine Geerman
4. Mickey Fecunda
5. Luidjino Hoyer
6. Joel Victoria
7. Rowendy Sumter
8. Gianluca Maria
9. Kenneth Kunst
10. Charlton Vicento
11. Shelton Martes
12. Derwin Martina
13. Prince Mathilda
14. Jervine Mook
15. Gevaro Nepomuceno
16. Jarzinho Pieters
17. Jason Wall
18. Soranly Thomsjansen
19. Vidarel Merencia
FFK i MCB kier a deseá nos selekshon senior tur klase di éksito i tin sigur ku nan lo sigui hasi e bon trabou na Guadeloupe den e segundo buèlta di CFU Men’s Caribbean Cup Tournament meskos ku nan a hasi luna pasa na Puerto Rico.


text:
Aruba 2016, majan April 27, 2 or di merdia lo tin un manifestacion contra abuso sexual. Di parti di Comprondiendo Bida ta invita tur hende pa bay. Comprondiendo Bida ta apoya e manifestacion. Tambe ta apoya tur mama- y e tatanan cu a tuma e curashi pa sali afo cu nan storia. Comprondiendo Bida ta invita tambe tur hende pa subi e website www.comprondiendobida.com y type e palabra ‘abuso sexual’ den e hokki di search. Bo lo haja un cantidad di articulo riba abuso sexual cu Comprondiendo Bida a publica den su anjanan cu e ta online. Bo lo haja articulonan cu lo pone bo compronde pakico ta importante pa hasi cada intento cu bo por, pa stop abuso sexual. Bo lo compronde pakico e argumento cu mester busca prueba prome cu aresta un pedofiel NUNCA por ta valido. Un pedofiel ta un persona cu un mente cu semper lo busca excuus pa hustifica su acto. Esaki ta nifica cu e nunca lo stop. Esaki ta nifica cu mientras ta buscando pruebanan cu dificilmente lo haja, e pedofiel tin caminda liber pa sigi abusa.
A bira tempo pa nos stop di sconde e cosnan scur cu ta sosode den nos comunidad. Adultonan t’ey pa protega e muchanan. Pa percura pa nan por lanta den un comunidad felis. No pa abusa di nan.
Si nos no ta defende e derecho di nos muchanan, ta ken su derecho nos ta defende anto?
Mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida.
Tabata dialuna mainta cu mi a lesa cu atardi lo tin un misa pa pidi Dios descanso pa e alma di Mitch Henriquez. Y atardi mi a bay misa di Noord, pa mustra mi convivencia. Tambe pa den mi silencio conecta cu mi Dios, cu mama Maria y pidi pa forsa pa e famia y husticia Divino den e caso di Mitch Henriquez. Mi a brasa e mama di Mitch y ta pensa den mi mes ‘Ki dolor e mama aki mester tin den su curason na e momentonan aki’. Despues den e vigilia pafor di misa, mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida’.
Cherry, e ruman muhe di Mitch ta contami ‘Senjora, mi ruman ta un hende cu ta semper jolly, semper e ta trese alegria unda cu e ta. Di tur hende, e no a merece un morto asina’. Mi ta di acuerdo cu Sherry, maske mi no a conoce Mitch personalmente, pero mi a bay riba e pagina di Facebook di Mitch Henriquez y akinan mi ta topa un persona simpatico, cu alegria den su postnan. Un hende cu expreshon simpatico. Mi ta topa tambe un banner di juni 2014 cu ta bisa ‘No matter what, in victory or defeat. Hup Holland Hup.’ Y mi ta pensa con cruel destino tin ora ta.
Mi ta sende mi bela y resa hunto cu tur presente. Maske jena cu dolor, e anochi ta tambe hopi sereno cu e luna cla riba e imagen di Cristo den cura di misa. Union di famia y hendenan cu a bin hunto pa comparti nan sentimento na un forma digno di nos Aruba chikito. Vooral e presencia di su hendenan di Noord a resalta. Mi a bay cas bek cu un curason mes pisa cu lihe. Y mi ta refleha riba e palabranan di Mitch su ruman ‘Di tur hende, e no a merece un morto asina.’ Pakico Mitch, mi ta pensa? Ami ta kere cu e misterionan di bida ta hinca den e mente Omnipotente di Dios. Den mi curason mi ta spera cu e morto cruel y inhusto di Mitch por mustra hendenan rond di mundo cu violencia no ta e caminda. Y cu tambe na Aruba cada un di nos por hasi intentonan tur dia pa pensa cu e mente di Dios den cada cos cu nos hasi. Ami ta kere cu Dios lo pensa semper cu amor, cu husticia, cu compashon y tolerancia. Y Dios lo pensa tambe cu alegria di bida, loke nos por sinja di Mitch.’ Cu Mitch haja su pas den e Reino di Dios y cu su famia haja forsa pa surpasa nan dolor y consuelo cu husticia a prevalece den e investigacion cu a ser hasi.
Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez.
Mi no conoce sr. Mitch Henriquez personalmente. Te cu awe nunca mi a tende di dje. Pero mi ta sinti mi tristo, rabia, indigna con sr. Mitch Henriquez a jega na su fin durante su vakantie na Hulanda. Si ami cu no conoce sr. Mitch Henriquez ta sinti asina, mi por imagina mi mes con su famia y amigonan lo ta sinti na e momentonan aki. Mi a wak cada video y a wak y wak nan di nobo pa mi por forma mi opinion. Y cu hopi tristesa mi ta puntra mi mes si nos ta bayendo den un mundo unda violencia lo bira mas y mas e metodo pa soluciona diferencianan di opinion. E ta pone mi pensa con hopi mas nos mester propaganda tolerancia, comunicacion y prevencion den nos media y instancianan concerni. E ta pone mi pensa dicon un cuerpo di polis supuestamente profesional na Hulanda ta keda draai minutnan rond di un detenido y te hasta ora un di nan ta bisa cu no tin hopi bida mas den e detenido, nan ta hincé den un auto di polis y no ta jama un ambulance cu ta miho equipa pa por a scapa su bida ainda. Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez.
Cu sr. Mitch Henriquez haja pas eterno y su famia e forsa pa un dia surpasa nan dolor.
Un dia bo lo biba e momento magico aki na bo isla: pasobra Aruba ta un Dushi Tera!’
Dos siman pasa mi a bay un concierto cu mi nieto den un stadion grandi na Hulanda. Tabata e prome wega tambe di Hulanda y e organisadornan a combina e concierto y e wega di futbol na un forma hopi sabi. Den e stadion tabatin pantajanan supergrandi pa wak e wega entre e dos mitanan di e concierto. Tabata un experencia bunita, casi magico pa mira un stadion jen di hende bisti na oranje y cu un solo pensamento y focus: ‘Tur kier pa Oranje gana!’.
Semper ora mi experencia un evento masal asina, mi ta sinti e deseo pa un dia biba un actividad asina cu ta uni gran parti di nos pueblo chikito di Aruba den un solo curason y pensamento.
No solamente di pafo, pero di paden. Den un union cu ta crea e energia ey cu ta hasi cosnan grandi posibel y juda sana un pueblo y su famianan unda cu tin mester.
Den mesun rosea mi ta sinti cu ta lastima cu cada dia mi ta lesa den corant y via medionan social cu tin asina tanto violencia, ladronicia, accidente y desunion. Mi ta lesa e vocabulario cu hubentud ta usando cu otro y mi ta pensa. ‘Unda respet a keda ora ta usa palabranan hopi mahos pa insulta otro’. Mi ta mira mescos den scenario politico.
Y mi curason ta bolbe bay bek na e momentonan magico di e concierto y mi ta pensa ‘Un dia, Ingrid. Un dia bo lo biba e momento magico aki na bo isla: pasobra Aruba ta un Dushi Tera!’.
Mas nos afirma e negativo, mas nos ta atrae. No duna scuridad mas forsa cu e tin di su mes. Mas nos ta entretene nos mes cu ne, mas e lo crese. Esaki ta ley di Universo. Nos forsa como hende ta juist pa haja forsa inspirativo bek den momentonan di conflicto. Ta aki e curason humano ta florece.
Mas nos afirma e negativo, mas nos ta atrae. No duna scuridad mas forsa cu e tin di su mes. Mas nos ta entretene nos mes cu ne, mas e lo crese. Esaki ta ley di Universo.
Nos forsa como hende ta juist pa haja forsa inspirativo bek den momentonan di conflicto. Ta aki e curason humano ta florece.
Jammer, pasobra nos por sinja tambe di sabiduria. Pero hopi biaha hende ta bira comfortabel y ta lubida cu bida no ta esey so. Loke a pasa cu Hermin Wiels ta un expreshon mas di loke ta reinando na nos mundo. Hopi polarisacion y pensamento y deseo negativo.
Te dia nos para keto y cuminsa bolter e balansa cu nos pensamento y accion, nos lo por mira un cambio. Pero e ora di curason. E ora hendenan manera Hermin Wiels, Pim Fortuin, John Lennon, Martin Luther King, John f. Kennedy, Hesus y asina hopi mas lo no a muri por nada.
E ora nos sa cu cosnan malo por hiba nos na e curason di pas y amor cu ta hinca den cada un di nos
E caso liga na e articulo ‘Pèrdida di señorita no ta nifiká ku tabatin relashon seksual’, publica maart 31, 2013. Tristo pa lesa con poco balor palabra y pruebanan medico di un mucha parse di por tin den corte, den e caso aki na Corsow.
Fuente: Notisia 360
WILLEMSTAD – Despues ku den korte di promé instansha e pareha Oomen a haña kastigunan di 5 aña i 12 luna, respektivamente, e siman aki Korte di Apelashon, Prokurador General a pidi apénas 3 luna pa e hòmber i ‘vrijspraak’ pa su kasá. Konsiderando ku den promé instansha asta Ministeiro Públiko a pidi 8 i 3 aña pa nan, por bisa ku loke a pidi awor ta práksikamente nada. I no keda sorprendí si nan sali kompletamente liber dje akusashon. Si mester bai tras di e loke ku a bin dilanti den korte, anto e kriatura(nan) a pasa periodonan largu di trouma i doló, si tuma na konsiderashon ku ta trata di un hòmber ku kurpa korpulento i klaramente un persona ku ta aparentá di ta hopi brutu i e muchanan apénas 12 aña di edat. E loke ku a keda deskribí ta un abusu total, esta e kriatura muhé, mester a hasi sèks oral, masturbá e hòmber i tambe soportá sèks vaginal ku el a deklará tabata hasi hopi doló kada bes ku esei tuma lugá. E promé biaha e kriatura a deklará ku el a keda den sanger. E hòmber na vários okashon a trata di penetrá anal, pero esei no tabata bai i e kriatura tabata grita i yora i rebeldia kontra di e intento anal. E echo ku e tata mes tabata pasa e kriatura aki e asina yamá ‘prikpil’ o sea angua pa no sali na estado, el a bisa e mucha ku si e tene sèks anal e ora ei e ta evitá di pasa angua. Esta den un intento pa e kriatura soportá e sèks anal i evitá pasa angua. Tin indikashon ku e hòmber a kometé e mesun abusu seksual ku otronan o sea a intentá kontra di muchanan ku ta pasa algun dia serka nan. Na un okashon e mama a habri porta i haña su kasá den ful akshon ku e kriatura.
Ora e yu kriatura rebeldia i no ke hasi sèks, e hòmber ta lag’é drumi sin paña abou den kamber den èrko sin laken pa e tapa. Durante tratamentu dje kaso aki den Hof e pareha a trata di konvensé korte di tur manera ku tin dje muchanan ta rebelde, ku nan tin influensha riba otro, i e motibu ku a pasa prikpil ta pasobra esun kriatura ei ta bai kaya i ta kana hopi ku otro mucha hombernan. Prokurador General a duna di konosé ku e no ta mira pruebanan konvinsente i komo tal a pidi apénas 3 luna pa e homber mientras ku su kasa lo ta liber di persekushon penal. Korte lo dikta sentensia dia 16 di aprel.
Pornografia infantil lo stop ora anos como ser humano adulto para keto, para keto di berdad cu nos curason y pensa ‘KICO TA E DERECHO DI BIDA Y FUTURO DI UN CRIATURA?’. Derecho di mucha ta cuminsa ora ta mira di berdad kico ta na bienestar general.
Pornografia infantil lo stop ora anos como ser humano adulto para keto, para keto di berdad cu nos curason y pensa ‘Kiko ta e derecho di bida y futuro di un criatura?‘. Derecho di mucha ta cuminsa ora ta mira di berdad kico ta na bienestar general. Den caso di mucha, mas ainda, pasobra e mucha mester di e hendenan adulto pa proteg’e ora e mes no por hasi esaki pa su mes. Continue reading “Stop pornografia infantil ta responsabilidad di cada un di nos…”
Nos sombra ta pone nos kere cu nos no merece pa ta e ‘superstar’ den nos mes bida.
Ta e sombra aki, e parti scur di nos, e partinan cu nos a oprimi di nos mes cu ta separa nos di ken nos berdaderamente ta.
Tip di Van Dorp: ‘Un bon buki – Het Schaduw Effect’.
Tur cos a cuminsa cu e meneer di scol cu a bisa cu nos ta bobo, e mucha di scol cu a tenta nos of e prome amor cu a bandona nos. Nos tur tin momentonan doloroso y bergonsoso cu nos a sconde y despues di tempo e emocionnan aki a hasi nos bira mas duro y nan a forma nos sombra.
Ta trata aki di anshanan cu nos no a expresa, e berguensa hororoso, e remordimentonan cu ta come nos dor di no enfrenta nos problemanan.
Cerca majoria hende tur e problemanan aki por bin di un solo momento cu tabata crucial den nos bida. Pero tambe por ta cu nos a laga cosnan cu nos no kier enfrenta acumula durante hopi anja.
E introduccion di e buki ta bisa: Tur hende tin su parti di sombra. Si nos sigi nenga nan y sconde nan, nan por bira un poder cu posiblemente por destrui nos bida. Sombra tin su efecto riba e comunidad tambe, segun Deepak Chopra, un di e escritornan. Debby Ford ta papia di su propio experencia – e tabata adicto – y ta splica con nos por sera pas cu nos mes, cu otro y cu e mundo. Marianne Williamson ta mustra riba e forsa di resamento, hasi sacrificio, pordon y amor. Pasobra solamente lus por core cu sombra. Continue reading “Con pa usa e forsa di nos sombra pa trese cambio den nos bida”
Pakico saca un mucha di su ambiente confia, si e ta e victima di un adulto cu a maltrate? Cos pa pensa riba dje! Un ehempel di Hulanda…
De gemeente Rotterdam heeft een nieuw wapen tegen kindermishandeling: het actief inzetten van huisverboden. Dat gebeurt nu al met enige regelmaat, maar Rotterdam wil het structureel gaan inzetten als aanvulling op bestaande maatregelen, zoals het kind uit huis plaatsen onder toezicht van de kinderbescherming. Dit protocol maakte de Rotterdamse wethouder Hugo de Jonge vandaag bekend. Het instrument moet ook sneller worden ingezet als professionals, zoals onderwijzers of peuterspeelzaalmedewerkers, sterke vermoedens hebben dat de veiligheid van het kind in het geding is. Het Openbaar Ministerie in Rotterdam heeft het idee om huisverboden vaker in te zetten bij kindermishandeling bij de gemeente geïnitieerd. Continue reading “Tip pa maneho social. Rotterdam – kind slaan, huis kwijt”
Violencia sin sentido… e ta presente den diferente pais… na Aruba nos por bisa cu loke a sosode cu e graf di defunto Betico Croes ta un forma di Violencia sin sentido hopi macaber… Nos tur por juda evite… www.comprondiendobida.com
Siman pasa Hulanda a experencia matamento masal den un mall dor di un mucha homber jong cu a pone gran parti di e pais den shock. Esaki ta ‘on-hollands’, no-hulandes, hopi hende a expresa. Hulanda ta un pais tolerante. Den weekend Aruba a lanta cu e situacion macabre unda a haja e graf di defunto Betico Croes habri y su caha poni su dilanti. Algo increible pa hopi hende y mescos cu nan expresa na Hulanda, mi opinion ta cu esaki ta ‘no-Aruba’. Cu esaki mi kier men cu mi no por imagina mi mes cu algo asina por tuma lugar den e pais cu mi a lanta aden. Aruba ta un isla unda nos ta respeta e ser humano y su comienso y su fin. Mi no kier ta parti di e discushon ken lo por a hasi’e, pasobra esaki ta trabou di e autoridadnan competente. Si mi kier hasi un jamada na cada ken cu ta stima Aruba pa hasi un saminacion di consenshi y duna nan granito di arena pa hasi Aruba bek un isla di pas… te majan… ora nos kier scirbi mas con nos por reemplasa violencia pa pas, harmonia y responsabilidad pa un pais y mundo miho…
Drumi den pas, den momento asina podise ta loke mas nos tin mester….


text:
Oranjestad-Den e congreso general di: CONFEDERACION CENTRO-AMERICANA Y DEL CARIBE (CCCAN), cu a tuma lugar na Vera-Cruz, Mexico den luna di November, na unda cu tabatin 29 federacion presente, Sra. Maureen Croes di Aruba a wordo elegi unanimamente como Secretaria General den e staf ehecutivo nobo, pa e periodo di 2015 pa 2019.Esaki ta un logro grandi pa un isla chikito manera Aruba.
Maureen ta un ex-landadora di Aruba.E ta un persona sumamente dedica , cu un conocemento amplio di e deporte, y cu ta percura pa keda semper na altura di tur acontecimentonan y cambionan técnico den e mundo di landamento en general. Actualmente su yiunan ta forma parti di e top-landadornan cu ta representa Aruba internacionalmente. Cu su contribushon profesional na e direktiva anterior di CCCAN, tabatin hopi bista riba su persona.
E direktiva nobo di CCCAN, bou normanan estricto di FINA,cu ta e órgano ehecutivo máximo den mundo di landamento , a nombra su representantenan den e comisionnan tecnico pa e cinco disciplinanan aquatico: landamento, landamento syncronisa, diving, waterpolo y open water. Dos oficial di Aruba a hanja nombracion pa ta miembro di e comisionan, y esaki ta un otro logro grandi pa nos pais Aruba.
Den e disciplina di landamento syncronisa a keda elegi Sra. Stella Leslie, y den landamento a keda elegi Sra. Mayens Tromp.
Sra. Stella Leslie a traha den e “Technical Committee” pa 8 anja como miembro di comishon di landamento syncronisa. Su persona ta “referee” certifica di nivel A di FINA y di UANA, cu hopi experencia local y internacional. Awor su persona tin e funshon di ta e presidente di e comishon tecnico di landamento syncronisa di CCCAN. Landamento syncronisa ta un deporte di nivel halto na Aruba, den region y mundialmente. Aruba ta den e topnan den e deporte aki.
Sra. Mayens Tromp a cuminsa traha como oficial na Aruba tempo cu su yiunan a cuminsa competi den landamento. Su persona ta un “starter” certifica pa FINA y di UANA, cu 25 anja di experencia local y internacional.Tambe e sa tin e tarea di ta e announcer na e competencianan organisa pa CCCAN, pa motivo di su dominio di diferente idioma. Ta prome biaha den historia cu Aruba ta hanja un representante den e comishon tecnico di landamento.
Sra. Mayens lo ta e unico persona femenino den e comishon tecnico di landamento pa e periodo aki.
Un di nos otro oficial den deporte di landamento, cu un trayectoria hopi largo, tanto local como internacional, ta Sr. Ronald Leito.Sr.Leito a logra algo historico pa Aruba,como cu e ta e unico oficial den Region cu tin Certificado International di FINA como Referee y Starter, cual ta e posicionnan cu ta lidera un competencia. Su persona tambe ta un oficial certifica di UANA.
Sr. Ronald Leito ta fungi como un oficial di AZB for di anja 1983, y cu su amplio experiencia
tambe a ehecuta trabounan den tur e otro posicionnan den competencia di landamento.
Durante e ultimo competencia internacional,esta CAC Vera-Cruz na Mexico, tur tres oficial tabata presente pa eherce nan trabau na un forma ehemplar.
Arubaanse Zwembond ta hopi orguyoso di tin personanan cu ta traha incansabelmente cu asina hopi amor y dedicashon pa e desaroyo di e deporte aquatico na Aruba, y ta desea di expresa nan aprecio y agradecimento na tur persona cu ta contribuyendo voluntariamente di un manera of otro pa engrandece nos deporte.


text:
Kòrsou anfitrion di e próksimo JVO na 2018
Kòrsou anfitrion di e próksimo JVO na 2018
E Justitieel Vierlanden Overleg (JVO) ku ta tuma lugá kada seis luna entre Ministernan di Hustisia di e kuater paisnan Kòrsou, Sint Maarten, Aruba i Hulanda (representando a la bes e islanan BES), e biaha aki tabata na Sint Maarten dianan 10 i 11 di yüli. Aki ministernan Stef Blok (Hulanda), Arthur Dowers (Aruba), Rafael Boasman (Sint Maarten) i Quincy Girigorie (Kòrsou) kompañá pa nan respektivo delegashonnan a bini huntu pa elaborá riba vários tema di importansia pa e tereno hudisial.
Temanan di atenshon
Durante e reunion a trata entre otro e relashon i koperashon entre e paisnan den Reino riba diferente área manera imigrashon, kriminalidat ku ta krusa frontera, régimen di detenshon i kombatimentu di terorismo. A atendé tambe plannan anual, presupuesto i kuentanan anual di sierto órganonan hudisial manera Korte Komun di Hustisia, Ministerio Públiko i ‘Raad voor de rechshandhaving’.
Evaluashon di RST
Un tema relevante ku a keda tratá un biaha mas durante di e JVO na Sint Maarten ta e evaluashon di RST. Durante di e reunion e ministernan di Sint Maarten i Kòrsou a ekspresá e nesesidat pa e evaluashon aki tuma lugá. Den kaso di Kòrsou, RST tin un bon relashon di trabou ku kuerpo polisial lokal KPC i otro partnernan den e kadena hudisial. Sinembargo ta importante pa evaluá e funshonamentu i koperashon. Evaluashon no nesesariamente ta algu negativo pero mester wak kiko mester por keda ahustá pa e koperashon por ta optimal. Fortifikashon di e kuerponan lokal den nan funshonamentu ta di sumo importansia. Nos kuerponan ta funshoná ku medionan finansiero i personal limitá i ta usa un enorme kreatividat pa por resolvé e situashon aktual di kriminalidat. Intenshon di koperashon entre e paisnan ta pa un yuda i fortifiká otro. Pa e motibu aki evaluashon di e funshonamentu di RST, di su aporte na mantenshon di orden i kombatimentu di kriminalidat den nos pais i su sosten na nos kuerpo lokal ta nesesario.
Interkambio di datonan di DNA
A trata tambe e tema di interkambio di datonan di DNA i protekshon di privasidat di personanan di kua nan profil di DNA ta keda kompartí entre e outoridatnan hudisial. Den e kaso aki Hulanda i Sint Maarten a firma un akuerdo. Minister Girigorie di Kòrsou a splika di ta mira importansia di un akuerdo asina, pero a opta pa ainda no firma un akuerdo, debí ku mester evaluá esaki debidamente, teniendo kuenta ku e leinan vigente en kuantu privasidat na Kòrsou.
Akuerdo tokante Trafikashon di Hende
Kòrsou a logra un adelanto riba e tema di trafikashon di hende (mensenhandel/mensensmokkel) ya ku despues di un gran esfuerso di empleadonan públiko i partikularmente e departamentu di maneho di Hustisia, Kòrsou su ‘Plan van aanpak Mensenhandel/Mensensmokkel’ a keda akordá pa Konseho di Minister di tal forma ku minister di Hustisia, señor Girigorie por a firma esaki na final di e JVO.
JVO 2018
E reunion di JVO a kana den un bon esfera i minister Girigorie ta satisfecho ku e logro i stapnan pa ku koperashon den Reino pa loke ta trata Hustisia i Seguridat. Den e siguiente JVO lo sigui elaborá riba algun di e temanan ku ya a bini dilanti den e JVO aki. Un di e temanan aki lo ta e resultado di aktividatnan di e ‘afpak team’, esta e tim ku ta konfiská propiedatnan ku a keda atkerí na forma ilegal i partikularmente pa medio di aktonan kriminal. Aki minister Girigorie lo trese un presentashon di e aktividatnan i logronan di e tim aki na Kòrsou. Dianan 15 i 16 di yanüari 2018 Kòrsou lo ta anfitrion di e próksimo JVO.


text:
KUERPO POLISIAL KÒRSOU Detenshon relashoná ku ladronisia di outo.
KOMUNIKADO DI PRENSA 030 / 2020
21 yanüari 2020
Detenshon relashoná ku ladronisia di outo.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 21 di yanüari 2020 alrededor di 12.30’or, Sentral di Polis a risibí
informashon ku den Abacoweg algun hòmber ta plumando un vehíkulo.
Patruya di Mantenshon di Orden Públiko huntu ku Reshershi di VVC a dirigí nan mes
pa e sitio. Na momentu ku nan ta yegando na e sitio, e sospechosonan ku a nota
presensia di polis, a kuminsá kore bai for di e sitio. Polis a kuminsá ku un
persiguishon tras di e vehíkulo i a lòs tiru di atvertensia. Den Puerto Ricoweg e
persiguishon a terminá na momentu ku e sosopechoso a dal ku su vehíkulo kontra di
un bola di tera. Na e sitio polis a detené tres hòmber di inisial D,C i H, tur tres nase
na Kòrsou.
A presentá e trio dilanti un Fiskal Ouksiliar ku a ordená nan enkarselamentu
pendiente di mas investigashon.


text:
Pronóstiko di tempu pa Kòrsou i bisindario bálido te djaweps mainta 06:00 o.l., 21 di yanüari 2021.
Pronóstiko
Pronóstiko di tempu pa Kòrsou i bisindario bálido te djaweps mainta 06:00 o.l., 21 di yanüari 2021.
Kompilá: djarason 20 di yanüari 2021, 05:00 o.l. (09:00 UTC).
Tempu: Parsialmente te hopi nublá ku algun áwaseru.
Temperatura máksimo lo alkansá 31ºC i temperatura mínimo 25ºC.
Solo ta sali 07:01 i ta baha 18:32 o.l.
Bientu: Direkshon generalmente ost i moderá; forsa 3 te 4 (11 te 30 km/ora, 7 te 16 nudo). Durante momentunan di áwaseru, basta fuerte te fuerte den ráfaga; forsa 5 te 6 (31 te 50 km/h , 17 te 27 nudo).
Situashon general: Durante di e proksimo 24 ora mas nubia lo krusa den nos region ku chèns pa algun áwaseru riba diferente pari di nos isla. E yobidanan por ta lokalmente moderá te posiblemente duru.
Kondishon di laman: Trankil te moderá ku olanan entre 1 i 2 meter (3 i 6 pia). Na kosta nort e laman por ta un poko mas brutu debi na resake.
Fenómeno spesial: Ningun.
Perspektiva te djabièrnè mainta: Parsialmente te hopi nublá ku un chèns pa un áwaseru lokal.
Meteorólogo: Luciano.


text:
Pa promé bia un mucha na Bèlgika ta muri pa medio di eutanasia.
Na Bélgika esaki a sosodé pa promé bia, ku un mucha ta muri pa medio di eutanasia. Huridikamente e posibilidat aki ta eksistí for prinsipio di 2014, pero no a rekurí na e lei aki anteriormente den kaso di mucha. Bélgika ta e úniko lugá na mundu ku tin posibilidat di eutanasia pa tur mucha (menor di edat). Afortunadamente ta masha poko mucha tin ku ta bini na remarke, pero esei no ke men ku nos tin mag di kita for di nan e posibilidat di muri na un manera digno. Esaki ta loke e korant di Amberes, Het Nieuwsblad ta skibi. E dòkter ku a ehekutá e eutanasia, a entregá tur dokumentu di e kaso na un komishon di evaluashon i kontrol pa eutanasia. E dokumentunan a bai pa profesor Wim Distelmans ku ta presidente di e komishon. No ta konosí kuantu aña e mucha tabatin. E tabata sufri di un malesa terminal. Ampliashon di e lei di eutanasia di 2002, tei kaba sigur dos aña i mei. For di momentu ku a aprobá e lei ku ta pèrmití eutanasia serka mucha na Bèlgika, a bini hopi krítika den e país i den eksterior.


text:
Yemen
Yemen, ofisialmente e Repúblika di Yemen (árabe: الجمهورية اليمنية, al-Jumhuuriyya al-Yamaniyya) ta un pais situá riba e Peninsula Arabé den Asia suit-west. E tin frontera ku Arabia Saudita na parti nort Laman Korá parti west e Laman Arabe i e Golfo di Aden na parti sur i Oman na parti ost.
Yemen su área di tera ta djis net bou di 530,000 km2, i su teritorio ta inklui mas ku 200 isla, esun di mas grandi ta Socotra, mas o menos 415 km na parti suit di tera firme di Yemen, for di e kosta di Somalia. Yemen ta e úniko estado den e Peninsula Árabe ku tin un gobièrnu puramente repúblikano. Su kapital ta San'a.


text:
Mi mester paga pa un trouwboek ku mi no mester?
Desèmber ta luna di kos bon, awaseru, Pasku i si… matrimonio! Shonnan bondia i bon siman. Laga nos habri siman ku otro tema ku semper tin su kosnan. Ban wak e pregunta i bo ta komprondé kiko mi kemen:
Geraldine, mi ta bai kasa ku mi amiga di 3 aña, mi a n’amorá di dje, mi ke hasi’é mi partner di bida i mama di mi futuro yunan. Kranshi a bisa mi ku mi tin gastu ku trouwboek, mi no ta komprondé dikon mi tin ku paga pa un trouwboek mi no a pidi nan pa un trouwboek, mi ke kasa manera lei ta bisa. señora Geraldine por klarami un ratu?
Danki pa e pregunta i sigur unu ku a pone mi smail un ratu; laga nos ban wak kiko lei ta stipulá riba matrimonio, trouwboek i akte:
Tur hende ku ke kasa mester deklará na otro ku nan ta tuma otro komo esposo(a) i ku nan ta kumpli ku tur nan debernan, ku lei ta mara na e matrimonio. E ora ei e ámtenar di kranshi ta deklará bosnan hòmber i muhé dus kasá di otro.
Mi a revisá lei i mi a haña un artíkulo ku yamá “bewijs van het bestaan van het huwelijk”. E artíkulo aki ta stipulá ku un matrimonio ku a tuma lugá aki na Kòrsou por wordu probá ku un huwelijksakte/akta matrimonial, anto e artíkulo ta sigui stipulá ku den kaso ku no tin huwelijksakte por proba esaki di otro manera. Pero e otro maneranan no ta papia di un trouwboek.
Ku otro palabra un trouwboek no tin un status ofisial, e ta nada mas ku un rekuerdo i ta algu ku ta duna e seremonia di kasamentu supstansha. E trouwboek, of familieboek ta wòrdu husá pa pone nòmber di esnan ku a kasa, nòmber di nan mama i tata, tambe nòmber di testigunan. E dokumento ku pa lei ku si ta ofisial ta e akte di matrimonio ku ta registrá na kranshi i ku pa semper bo por pidi unu, pero bo tin di paga pe tambe. Si un persona divorsiá e trouwboek no ta reflehá esei i atrobe kualke kambio hurídiko tuma lugá despues di matrimonio tur ta wòrdu registrá na kranshi por medio di un akte. Dus ora yiu nanse, ora morto kai i na ora di divorsio.
Den sala di korte e dokumentu ku semper un hues ta rekonos’é ta un akta, pa esei ta e dokumentu ku ta bin for di un instansha instituí pa lei.
Pues ya bo sa, matrimonio ta algu bunita, serio i pa bida largu. E ta trese kambionan profundo den bo posishon hurídiko, i un matrimonio ta kosta sèn!
Un trouwboek no tin un status ofisial pero e ta un bunita rekuerdo di e enlase matrimonial entre dos persona. Anto promé ku mi sera kòrda esaki. Mi konseho personal i profeshonal ta bo tur esnan ku awe ta wak kurason den wowo di bo future pareha i despues bo ke pidi kos malu p’é!
Promé ku bo formalisá bo bida buska konseho hurídiko i un abogado semper ta e miho amigu ku bo por konta riba dje!


text:
Oranjestad-Den e conferencia semanal di fraccion di MEP parlamentario Glenbert Croes a reacciona riba e declaracion hasi door di parlamentario di AVP Mervin Ras relaciona cu cortamento den subsidio di nos grandinan. E parlamentario a declara lo siguiente: “Mi a tuma nota di un declaracion di parlamentario Wyatt-Ras unda cu e ta laga sa cu e no ta husto cu SABA lo cobra adicional na famianan di nos grandinan pa cuido. Nos ta di acuerdo cune, pero e mensahe ey e mester manda pa SU Gobierno cu ta cortando inhustamente den subsidio di diferente fundacionnan y awor tambe den cuido di nos grandinan.
Hecho ta cu no ta husto cu subsidionan ta wordo corta pa via di mal maneho financiero di
Gobierno. Lamentabel ta cu pa via di esaki diferente fundacionnan ta bayendo bancarota, of mester sera, y cu calidad di servicio na nos muchanan special y grandinan ta bayendo atras y hasta personal ta wordo manda cas consecuentemente cu cuido y atencion na e grupo vulnerabel aki ta bai atras.
E diferencia entre MEP y AVP ta cu nos partido ta di opinion cu cortamento den subsidio ta inhusto sabiendo cu tur e fundacionnan y instancianan cu ta yuda grupo vulnerabel den nos comunidad ta operando riba lo minimo caba. Cuida nos grandinan ta un debe moral! , segun parlamentario Glenbert Croes.


text:
Detenshon relashoná ku maltrato relashonal.
KOMUNIKADO DI PRENSA 548/2022
20 novèmber 2022
Detenshon relashoná ku maltrato relashonal.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 20 di novèmber 2022 alrededor di 04.43’or di mardugá, un dama a kore yega
warda di polis Rio Canario.
E dama a deklará na polis ku un ratu promé e tabatin un diskushon basta fuerte ku su eks
pareha i esaki lo a maltrat’é.
Na altura di warda di polis Rio Canario e dama a logra bula for di e vehíkulo.
Na e sitio polis a detené e hòmber sospechoso J.C.H.S., nasé na Kòrsou di 26 aña di edat.
A presentá e sospechoso dilanti di un fiskal ouksiliar, ku a ordená su enkarselamentu
pendiente di mas investigashon.


text:
Bo sosten ta bon biní.
Buletin
Buletin mèi – yüli 2022
Den e buletin aki: kòmbèrsashon grupo di trabou karetera di Boneiru ku diputado Kroon, kòmbèrsashon direktiva ku presidente di komishon di hür, promé reunion general, deraroyo di e kaso hudisial en konekshon ku minimo soshal, mini-krédito pa konstrukshon di bo propio kas, kontribushon, Unkobon 10 aña. Werkgroep wegen Manera tur hende por a nota ku den e di dos parti di 2021 a kuminsá ku...
Buletin mart – aprel 2022
Den e buletin aki: preis hürmentu di kas oumentando, kondishonnan general di WEB, kombersashon ku delegashon di ministerio pa Asuntonan Ekonómiko, komishon “kayanan di Boneiru” a dirihí karta na diputado Kroon, maneho di prèis relashoná ku preisnan di primera nesesidat, reunion di miembro. Solamente un parti di loke Unkobon ta hasi ta bin den publisidat. Trai kòrtina ta logrando muchu mas. Den e...
Buletin yanüari – febrüari 2022
Den e buletin aki: kombersashon ku sekretaria di estado Alexandra van Huffelen, Unkobon ta bai entamá un kaso hurídiko relashoná ku minimo soshal, Unkobon hopi den publisidat, temor pa oumento di gastu bankario relashoná ku “debit cards” nobo, kontribushon Kombersashon ku sekretaria di estado Alexandra van Huffelen Dia 14 di febrüari último direktiva di Unkobon a kombersá ku Sra. Alexandra van...
Buletin novèmber – desèmber 2021
Den e buletin aki: di dos reunion general di Bondsraad, introdukshon di Herbert Piar, Zembla bishitá Unkobon, promoshon gratis na Mega FM, deseo pa fin di aña Di dos reunion general di Bondsraad Dia 17 di novèmber 2021, den e di dos reunion general di Bondsraad yen di bida, Herbert Piar a keda nombrá komo miembro di direktiva di Unkobon. Bondsraad a aprobá e nota di strategia pa 2022 -2024...
Buletin ougustus – oktober 2021
Den e buletin aki: di dos reunion general di Bondsraad, investigashon relashoná ku entrega di pòst, Fundashon Mini-Krédito pa konstrukshon di bo propio kas, kaso kontra di De Nederlandse Staat relashoná ku minimo soshal, Unkobon tei pa tur kònsumidó. Di dos reunion general di Bondsraad Tur miembro ta keda kordialmente invitá na e di dos reunion general di Bondsraad kual lo tuma lugá dia 17 di...
Buletin mei – yüli 2021
Den e buletin aki: Promé reunion general di Bondsraad, medida di preis pa supermerkadonan, akshon en torno minimo soshal, movementu den e plan pa drecha kayanan, akshon di Unkobon relashoná ku pasashi aereo. Promé reunion general di Bondsraad Despues di a posponé e promé reunion general pa motibu di Covid 19, dia 7 di yüni último esaki a tuma lugá. Den e reunion aki a keda aprobá:• Presidente...
Wak nos riba Media Soshal
Bo sosten ta importante
Yena aki bo datonan i registrá Solamente $15 pa aña.


text:
Via radar a determina cu e boto aki tabatin contacto cu un boto den awanan territorial di Venezuela.
Na regreso di e boto local den awanan territorial di Aruba esaki a wordo deteni riba sospecho di ‘overslag’ (pasamento di mercancia di un boto pa otro boto) y transportacion di contrabanda.
Durante di controlnan abordo di e boto cu nomber ‘Charlotte’ a bin constata 6 ice-jug yena cu pisca.
For di investigacion preliminar a resulta cu e dos botonan a topa cu otro durante di un ‘rendezvous’ den teritorio Venezolano pa ‘overslag’ di mercancia, den e caso aki ‘overslag’/benta di pisca.
FUENTE: Diario de Aruba


text:
Design Week Curaçao tin e vision pa trece colaboracion entre e diseñadornan di Curaçao (residencia eynan of den exterior) y diseñadornan internacional, pa atrae e atencion di e comunidad di Curaçao a trabes di e exhibicion di moda. Design Week Curaçao ta un introduccion di diseño riba un nivel profesional y pa stimula e profesionalismo den e industria di diseño na hermana isla.
Design week Curacao lo tuma lugar for di 1 pa 5 di november y ta wordo realisa cu e colaboracion di Prins Bernhard Cultuurfonds, como nan “supporting partner”. Nan ta representa loke ta e cultura y nan vision ta pa apoya, inspira y ilustra diseño y arte. Na Design Week Curaçao lo ta presente 40 diseñador internacional for di Curaçao cu ta biba den exterior, Hulanda y for di Aruba lo tey: Elisa Lejuez, Rhona Lemminga, Gionina Engelhardt, Merveline Geerman y Andrew Curiel. Conhuntamente cu e diseñadornan di Curacao nan lo presenta diseñonan di calidad na e evento grandi aki di moda y diseño. E iniciadornan y team di e evento ta e fashion designer David Paulus, visual artist Avantia Damberg, fashion stylist editor Swesdy Beeldsnijder y jewelry designer Marie-Louise Klijn.
Fotografo: Shannon Lee
Modelo: Rebecca Jongkees
Design: David Paulus


text:
Gabinete Pisas II tabata presente na e “Groundbreaking” di e proyekto di ONE MAMBO BEACH
Publiká riba 12 Novèmber 2021
Willemstad – Promé Minister Gilmar Pisas, Minister di Tráfiko, Transporte i Planifikashon Urbano Charles Cooper, Minister di Finansa Javier Silvania, Minister di Desaroyo Sosial, Labor i Bienestar Ruthmilda Larmonie-Cecilia, Minister di Maneho di Gobernashon, Planifikashon i Servisio Públiko Ornelio A. Martina i Minister di Enseñansa, Siensia, Kultura i Deporte Sithree vn
Heydoorn tabata presente na e “Groundbreaking” di e proyekto di ONE MAMBO BEACH na Mambo dia 11 di novèmber 2021.
E proyekto aki lo tin un invershon di 30 mion florin i durante konstrukshon un promedio di 100 hende lo haña trabou!
Di parti di ROP resientemente a otorgá e pèrmit di konstrukshon nesesario pa esaki por bira posibel.
E Gobièrnu aktual ta aploudí e tipo di proyektonan aki kaminda tin invershonnan grandi ta tuma lugá i kaminda lo krea mas kupo di trabou pa nos hendenan.


text:
KRALENDIJK- For di 28 di novèmber 2022 solamente por pasa e angua kontra corona ku sita. Siudadanonan por yama e number grátis 0800 0800 pa traha un sita pa pasa e angua.
Di awor padilanti ta pasa hendenan ku un sita angua solamente djaweps atardi. Ta importante ku siudadanonan ku ke pasa e angua kontra corona ta traha un sita na tempu. Spesialmente hendenan ku ta biaha pa eksterior.
Pregunta
Pa pregunta tokante e angua ku bo ta bolbe pasa i otro angua kontra corona, siudadanonan por yama e number grátis 0800 0800.


text:
Gio Silonero a gana e torneo Rapid Tronic. Ela superá den un final emoshonante Dik Hendriks ku skor di 3-1.
Federashon Tènis di Mesa Kòrsou (FTMK) por mira’tras riba su di dos torneo eksitoso e aña’ki. E bia’ki a toka turno na hungadónan di B-klas pa kompeti kontra di otro den e torneo di spònsor pa Rapid Tronic. Tabatin 13 inskripshon kaminda ku a parti e hungadónan den 4 grupo> Nan a hunga weganan pa klasifiká pa e bueltanan final. Despues di algun bon partido e mihó dos hungadónan di kada grupo a pasapa kwart final. Den e seri aki Russell Lasten i Lalo Arvelo a hunga un tremendo wega kaminda ku Arvelo a bini djatras 0-2 pa table e wega 2-2. E ta pèrde finalmente den di 5 sèt: 2-3.
Esnan ku a sigi pa semi final tabata Lasten, Glenn Aniceta, Dik Hendriks i Giovanny Silonero, ku e ultimo saliendo komo vensedó: 3-2 ku parsialnan 10-12, 11-8, 5-11, 11-9 i 11-8. Den e otro semi final no tabata diferente. Aki Hendriks a lucha kontra Lasten i kasi a keda sin rosea na final. E mester a bringa bin bèk di un desventaha di 2-0. Komo ku Lasten no a sigi ataká, Hendriks a haña mas konfiansa i ta gana e wega 3-2 ku parsialnan di 8-11, 5-11, 11-3, 14-12 i 11-8.
Den final Silonero a gana di Hendriks den un bon wega ku skor di 3-1, ku parsialnan 11-5, 7-11, 11-7 i 17-15. Asina ela konkistá pa promé biaha e titulo di kampion.
E proksimo torneo lo ta un 50+ Master ku ta bai karga e nòmber di Torneo Barberia Cinto. Esaki lo ta riba e fecha di 12 di Mart 2020. Jacinto Zimmerman di e barberia aki ta kumpli 2 di Mart 55 aña komo Barbero Estilista.


text:
MINISTER DI CULTURA PRESENTE NA CELEBRACION DI DIA DI BRAZIL
MINISTER DI CULTURA PRESENTE NA CELEBRACION DI DIA DI BRAZIL
ORANJESTAD – Diahuebs ultimo Minister Xiomara Maduro tabata presente na Celebracion di Dia di Brazil. E aΓ±a aki pa motibo di Covid-19, e celebracion tabata diferente manera ta custumbra y mester a tuma e precuacion necesario. AΓ±a 2020 ta recorda cu ta exactamente 10 aΓ±a cu Caya Bernadina Growell a wordo inaugura, como tambe ta di 10 bes cu tin e parada cultural di Brazil y 45 aΓ±a di existencia di Centro di Bario Brazil.B
Minister di Cultura a felicita Centro di Bario Brazil, Comision Bernadina Growell y Fundacion Chico Harms cu Dia di Brazil. Pabien y danki na e gruponan di baile, musico, reinanan cultural y tur esnan cu participa den e Parada Cultural y e Tableau Vivant y asina duna honor na Dia di Brazil. Danki pa biba nos cultura.


text:
ORANJESTAD, 11 januari 2021. Segun resumen di awe 23 persona a recupera, a registra un total di 26 caso nobo di Covid-19, di cual 25 ta residente y 1 no-residente. Cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 391 test. 'Postivity rate' entre nos residentenan ta 43%.
Activo tin awe 537 caso, cantidad di fayecido relaciona cu Covid-19 a aumenta na 52 condolencia na famia di e fayecido.
Hospital ta informa cu tin un total di 18 persona interna di cual 8 ta den Cuido Intensivo y 10 riba unidad general di covid.